KUMITAT PERMANENTI DWAR L-AFFARIJIET SOĊJALI

(Rapport Uffiċjali u Rivedut)

Laqgħa Nru. 32

It-Tlieta, 9 ta' Mejju, 2000

Stampat fl-Uffiċċju ta' l-Iskrivan

Prezz Lm1

Laqgħa Nru. 32

It-Tlieta, 9 ta' Mejju, 2000

Il-Kumitat iltaqa' fil-Palazz, il-Belt Valletta, fl-7.13 p.m.

Il-Minuti tal-laqgħa Nru. 31 li saret fit-2 ta' Mejju, 2000 ġew konfermati.

SERVIZZI FIL-QASAM TA' L-ADDICTIVE BEHAVIOUR

IĊ-CHAIRPERSON (Onor. Helen D'Amato): Nagħti bidu għal-laqgħa tal-lum billi nagħti l-informazzjoni li jiena ġbart wara l-aħħar laqgħa li kellna.

Fl-aħħar laqgħa ssemmew il-benefiċċji soċjali li jieħdu l-priġunieri u l-kumment li sar kien li hemm min jieħu dawn il-benefiċċji u hemm min ma jeħodhomx.

Jiena staqsejt lill-Ministeru għall-Politika Soċjali għal aktar informazzjoni u t-tweġiba li ngħatajt kienet li mil-liġi joħroġ ċar li dawk il-persuni li jkunu ġo faċilita' ta' riabilitazzjoni u jkunu qegħdin jistennew sentenza, jingħataw benefiċċju ta' Lm10 fil-ġimgħa, dik li fid-dipartiment hija magħrufa bħala d-DAD.

Dan il-benefiċċju jingħata sakemm tkun għadha ma nqatgħetx is-sentenza għax ladarba tinqata' s-sentenza, ikunu fejn ikunu l-priġunieri, il-benefiċċju ma jibqax jingħata.

Benefiċċju ieħor jingħata lil dawk in-nies li ma jkunux b'sentenza - din irrid nagħmilha ċara - ikunu ġo faċilita' ta' riabilitazzjoni u jkunu fir-re-entry phase.

F'dawn il-każi, ma jibqgħux jingħataw biss Lm10 fil-ġimgħa imma jingħataw social assistance li titla' għal madwar Lm86 kull erba' ġimgħat.

Iż-Lm2 jeħduhom biss dawk il-priġunieri li jkunu qegħdin il-ħabs jew li qegħdin jagħmlu l-programm ta' SATU.

Iż-Lm2 l-oħra li jingħataw lil dawk li qegħdin il-ħabs jew SATU, huma marbuta ma' xogħol.

Jiġifieri jekk xi ħadd jagħmel xogħol fil-bakery, jingħata Lm2 oħra.

Iż-Lm2 li jingħataw mill-ħabs, m'huwiex benefiċċju soċjali imma jingħata mill-ħabs u jingħata wkoll lil dawk li jkunu qegħdin SATU.

Ir-raġuni li ngħatajt kienet li dawk in-nies li qegħdin jagħmlu l-programm ta' SATU, ikunu taħt kondizzjoni ta' ħabs għal kuntrarju ta' dawk li qegħdin fil-faċilitajiet l-oħra, inkluż Caritas, Aġenzija sedqa u xi ċentri oħra rikonoxxuti mill-gvern.

Min qiegħed f'dawn il-faċilitajiet, ma jingħatax dawk iż-Lm2.

Ħalli nagħmel distinzjoni waħda partikolari biex inkunu ċari.

Jekk xi ħadd li jkun qiegħed isegwi l-programm ta' SATU jaħrab minn SATU, jittieħdu proċeduri kriminali kontrih, filwaqt li jekk xi ħadd ieħor li jkun qiegħed f'Santa Marija jew f'San Blas, jaħrab, jittieħdu miżuri dixxiplinarji kontra tiegħu għax l-azzjoni tiegħu ma titqiesx bħala reat kriminali.

Jiġifieri m'hijiex kwestjoni li persuna tieħu bnefiċċji soċjali taħt is-Social Services Act skond fejn qiegħda, iżda hija kwestjoni ta' jekk dik il-persuna tkunx sentenzjata jew le.

Bħalma diġa' għedt, iż-Lm2 li tingħata mill-ħabs, m'hijiex benefiċċju soċjali, imma hija allowance li tinħareġ mill-ħabs għal dawn in-nies.

U r-raġuni li ngħatajt għala n-nies li qegħdin SATU jingħataw Lm2 għal kuntrarju ta' dawk li jkunu qed isegwu programmi kemm f'Santa Marija kif ukoll f'San Blas, hija li dawk li jsegwu programm ta' SATU jridu jħallsu huma għal ċertu affarijiet, bħalma huma sigaretti, toiletries, eċċ., filwaqt li min ikun qiegħed isegwi programm ġo San Blas, skond kuntratt li sar, ma jridx jaħseb għal dawn l-affarijiet għax il-Faċilita' Korrettiva ta' Kordin tagħti Lm10 kemm lill-Aġenzija sedqa u kemm lill-Caritas sabiex jaħsbulhom huma għall-effetti personali tagħhom, inkluż affarijiet li jkollhom bżonn kuljum.

Informazzjoni oħra li nixtieq ngħaddilkom hija li n-numru ta' residenti f'SATU li għaddew mill-programm f'dawn l-aħħar ħames snin, kien ta' 125.

47 minnhom telqu minn hemmhekk u reġgħu marru lura f'Kordin, 13 marru għand Caritas, 5 marru għand l-Aġenzija sedqa, 11 qed isegwu l-programm bħalissa, 13 ittieħdet azzjoni dixxiplinarja kontra tagħhom, waqt li 36 spiċċaw il-programm u skontaw is-sentenza tagħhom u minn dawn is-36, 25 minnhom għadhom f'kuntatt ma' SATU.

Informazzjoni oħra li nixtieq nagħti dwar id-Detox hija dwar il-place of referral tal-klijenti li spiċċaw il-programm fid-Detox in-patients matul l-1999.

Fil-programm "Stima" hemm 31 persuna, id-dar jew fil-komunita' hemm 22, fil-komunita' Santa Marija hemm 30, mal-Caritas hemm 19 u ma' aġenziji oħra hemm 23.

Ħalli nerġa' nirreferi għal dak li għedt dwar għoti ta' benefiċċju soċjali.

Dawk li qegħdin isegwu programmi ta' Caritas, OASI jew qegħdin f'San Blas, huma ntitolati għal benefiċċju soċjali u fil-fatt qed jeħduh.

22 qed isegwu programm ta' l-Aġenzija sedqa, 21 ta' Caritas u 1 ta' OASI.

Din hija l-informazzjoni li jiena ġbart wara l-mistoqsijiet li saru fl-aħħar laqgħa.

Jekk hawn min jaħseb li s-sitwazzjoni m'hijiex skond l-informazzjoni li ngħatajt u għad għandu xi dubji u jixtieq ikellimni, anke b'mod konfidenzjali, jew wara l-laqgħa tal-lum jew inkella għada, jiena disposta biex nisimgħu, u naċċertah li jekk ikun hemm bżonn, infittex u nistaqsi aktar.

Ninformakom li rċevejna dokumenti mingħand is-Sense Group, liema dokumenti se jkunu għand is-segretarja u naturalment min jixtieq jarahom, jista' jirreferi għandha.

Irċevejna wkoll numru ta' pubblikazzjonijiet u rapporti mingħand l-Aġenzija sedqa li se jitqassmu lill-membri.

Nitlob lill-membri ta' l-Alcoholics Anonymous, l-AA, biex jingħaqdu magħna mal-mejda.

Nixtieq infakkar, b'mod partikolari lill-membri tal-media, li l-membri ta' l-AA m'għandhomx jiġu identifikati jew jingħad l-isem tagħhom fil-media.

Jien m'iniex se nistaqsihom x'jisimhom u anke fir-record tagħna se jidhru bħala anonimi, kif fil-fatt tindika l-assoċjazzjoni tagħhom.

Naturalment dawn in-nies m'humiex anonimi, qed narawhom u nirringrazzjawhom ta' l-impenn tagħhom f'dan il-qasam.

AA (Segretarju): Hawnhekk ġejna l-membri tal-kumitat ċentrali ta' l-AA u nixtiequ ngħaddulkom xi dokumenti ta' l-AA flimkien mal-lista tal-membri li huma fil-kumitat ċentrali.

Nibda billi nirringrazzjakom ta' l-istedina tagħkom biex niġu hawn u qabel ma ngħid xi ħaġa dwar l-Alcoholics Anonymous nixtieq insemmi l-ikbar problema li għandna u li forsi intom tistgħu tgħinuna fiha, ċioe' li m'għandniex post fejn niltaqgħu.

Bħala uffiċċju ċentrali kellna post li kienet tagħtulna l-Aġenzija sedqa, imma imbagħad l-Aġenzija sedqa ġiet bżonnu u ħaduhulna, u spiċċajna mingħajr uffiċċju ċentrali.

Kienu tawna kamra biex nerfgħu fiha l-arkivji u l-affarijiet kollha li kellna, imma milli jidher issa anke din il-kamra ġew bżonnha għax ċaqilqu l-affarijiet li kellna hemmhekk u storjawhom x'imkien, lanqas nafu fejn eżatt, l-Imsida.

Dan hu l-akbar inkwiet tagħna u napprezzaw l-għajnuna tagħkom.

Aħna m'għandniex bżonn xi palazz.

L-uffiċċju li kellna fi Triq Nofsinhar, il-Belt, kien tajjeb ħafna, pero' kif għedt, ġew bżonnu u ħaduhulna.

Aħna konna bgħatna ittra lill-Onor.

Gonzi biex nispjegawlu l-pożizzjoni tagħna u kopja ta' dik l-ittra hija inkluża mad-dokumenti li diġa' għaddejnilkom.

Imbagħad kellna kamra fi Strada Stretta u meta rajna li l-kwestjoni ġejja fit-tul, erġajna ktibna biex forsi nerġgħu nieħdu lura l-kamra li kienet tagħmel parti mid-Dipartiment tas-Saħħa, pero' r-risposta li rċevejna kienet li l-kamra ma baqgħetx tagħmel parti mid-Dipartiment tas-Saħħa - x'aktarx li kienet ittieħdet mill-pulizija jew mill-qorti - u allura ma setgħux jgħinuna.

Kull fejn bdejna nħabbtu biex forsi ningħataw uffiċċju, bdejna nsibu problemi kbar.

Ħalli issa ngħid xi ħaġa dwar l-alkoħoliżmu.

Teżisti ħafna letteratura dwar l-alkoħoliżmu, pero' hija kollha bl-Ingliż u allura aħna impenjajna ruħna biex bi sforz kbir nittraduċu xi ftit minnha għal Malti inkluż dak li aħna ngħidulu l-"big book".

L-AA taħdem fuq 12-il programm, fuq 12-il pass u fuq 12-il tradizzjoni u fil-big book insibu wkoll esperjenzi ta' alkoħoliċi.

Il-fondaturi ta' l-AA kienu tabib u stockbroker, pero' l-istigma li għad baqa' fuq l-alkoħoliku hija tremenda u sfortunatament anke ċerti awtoritajiet għad għandhom ċertu dubju.

Bl-għajnuna t'Alla, illum il-messaġġ qed jikber u din l-istigma, bil-mod ħafna, qiegħda tonqos.

Jekk tippermettili, nixtieq naqra faċċata waħda mill-pubblikazzjoni ta' l-għaqda tagħna fejn tingħata spjegazzjoni ta' x'inhi l-AA.

''L-Alkoħoliċi Anonimi hija għaqda ta' rġiel u nisa li jaqsmu bejniethom l-esperjenzi, is-saħħa u t-tama tagħhom biex isolvu l-problema li kull wieħed u waħda minnhom għandu, u jgħinu oħrajn iwaqqfu l-alkoħoliżmu.

Kull m'għandek bżonn biex issir membru, hija xewqa li tieqaf mix-xorb.

M'hemm ħlas ta' xejn għax l-għaqda tgħin lilha nfisha billi l-membri stess jagħtu xi ħaġa, kemm iridu, u jekk iridu.

L-AA m'għandha x'taqsam ma' l-ebda setta, reliġjon, politika, organizzazzjoni jew istituzzjoni.

L-AA ma tixtieqx li tidħol fl-ebda kwestjoni.

Ma tgħidx la kontra u lanqas favur xi kawża.

L-għan ewlieni tal-membri ta' l-AA hu li jibqgħu ma jixorbux u li jgħinu alkoħoliċi oħra jieqfu mix-xorb u jibqgħu weqfin.''.

Il-preambolu jagħti definition ta' l-AA li bdiet f'Akron f'Ohio, fl-Amerika għal ħabta ta' l-1935 wara laqgħa li saret bejn żewġ sakranazzi li kienu tabib u stockbroker u li għalihom ma deherx li kien hemm tama ta' fejqan.

Il-membri ta' l-AA jaċċettaw programm li jikkonsisti fi 12-il pass ippjanat għal fejqan personali mill-alkoħoliżmu.

12-il tradizzjoni jipprovdu gwida għall-gruppi biex jibqgħu magħqudin kemm bħala grupp u kemm bħala parti mill-AA.

12-il konċett għal servizz ta' għajnuna mad-dinja kollha jsawru l-istruttura ta' dan is-servizz dinji.

Il-fejqan, l-għaqda u s-servizzi ta' għajnuna huma t-tliet legati mħollija mill-AA.

L-AA tinqasam fi gruppi u kull grupp huwa awtonomu u jmexxi lilu nnifsu bil-mod li hu jaħseb hu l-aħjar.

Il-gruppi jistgħu jagħmlu li jridu sakemm ma jaffettwawx l-AA in ġenerali.

Erba' gruppi jsiru bil-lingwa Maltija u xi tmien gruppi oħra jsiru bil-lingwa Ingliża.

L-unika ħaġa li hemm bżonn biex wieħed isir membru ta' l-AA, hija xewqa li jieqaf mix-xorb.

Ħaġa li xtaqt niċċara għax naħseb li hawn misconception kbira dwarha, hi dwar l-anonimita'.

B'anonimita' wieħed jaħseb illi dak li jkun qed jibża' juri li hu fl-AA, qisu li tkun fl-AA hija xi ħaġa sigrieta, pero' l-għan ta' l-anonimita' huwa biex jiġi evitat il-periklu li xi ħadd tikbirlu rasu.

Ħalli nispjega xi rrid ngħid.

Jista' jagħti l-każ li xi ħadd li jkun ilu snin li waqaf jixrob, jaħseb li sar xi espert jew xi professur fuq l-alkoħoliżmu u jiftaħ xi skola dwar l-alkoħoliżmu u jispiċċa biex jinsa l-għan ewlieni ta' l-AA li huwa proprju li wieħed jgħin alcoholics oħra jieqfu mix-xorb u li hu jibqa' ma jixrobx.

Konċett importanti ħafna hu li meta alcoholic qed jgħin alcoholic ieħor, m'huwiex qed jagħmel hekk biex jagħmillu pjaċir, imma biex jgħin lilu nnifsu.

Dawn huma affarijiet li fil-ħajja normali donnhom ma tantx jagħmlu sens, imma fl-AA huma prinċipji li jgħinu lill-alcoholic jibqa' wieqaf.

IĊ-CHAIRPERSON: Skużawna, imma se jkolli nwaqqfek għaliex jidher li ssejjaħ quorum fil-Kamra.

Nirrużumu ħames minuti oħra.

Fis-7.32 p.m. il-Kumitat kien sospiż minħabba sejħa għal quorum fil-Kamra tad-Deputati u rriżuma fis-7.37 p.m.

IĊ-CHAIRPERSON: Tista' tkompli jekk jogħġbok.

AA (Segretarju): Il-fellowship ta' l-AA li issa huwa stmat li għandu aktar minn żewġ miljun membru mxerdin f'141 pajjiż, jiffunzjona fi gruppi li huma awtonomi u ma jindaħlilhom ħadd kif jimxu ħlief f'affarijiet li jolqtu l-gruppi l-oħra jew l-AA in ġenerali.

L-AA tinkoraġġixxi kooperazzjoni iżda mhux affiljazzjoni, ma' organizzazzjonijiet oħra, jiġifieri tinkoraġġixxi li taħdem id f'id magħhom iżda mhux li ssir parti minnhom.

Per eżempju aħna naħdmu id f'id ma' l-Aġenzija sedqa, pero' ma nistgħux naffiljaw, la magħha u lanqas ma' xi aġenzija oħra.

L-aħħar darba Dr. Micallef semma San Blas u nixtieq ngħid li fil-passat konna nkunu ta' spiss mistiedna nagħtu talks hemmhekk, waqt li llum, ma nafx x'ġara, forsi nbidlet xi policy, m'għadniex niġu mistiedna nagħtu talks.

Nixtieq nieħu l-opportunita' biex ngħid, mhux biss lil Dr. Micallef imma lil kull min qed jismagħna, li aħna dejjem lesti biex nagħtu talks.

Kemm-il darba morna nagħtu talks fi skejjel u fi gruppi li jiġu organizzati minn xi parroċċa.

Aħna dejjem lesti biex ngħinu.

Aħna dejjem lesti naqsmu l-esperjenzi tagħna anke f'dak li għandu x'jaqsam mal-qasam taż-żgħażagħ.

Bħala Alcoholics Anonymous ma nistgħux naċċettaw flus.

Tgħidli mela kif qed titlobni biex ngħinkom issibu post fejn tkunu tistgħu tiltaqgħu?

It-tradizzjoni tagħna hija li nħallsu xi ħaġa mill-aħjar li nistgħu, pero' ma tantx nistgħu nħallsu għax ma nistgħux naċċettaw flus.

Per eżempju fl-Ingilterra kien hemm każ fejn intnefqu eluf ta' liri biex tiġi rifjutata somma flus li xi ħadd ħalla lill-AA fit-testment tiegħu.

Biex ġie maħlul dak it-testment, intnefqu eluf ta' liri għax l-AA ma tistax taċċetta flus, pero' ma jfissirx illi ma nistgħux naċċettaw ċertu għajnuna.

L-introjtu tagħna hu dak li niġbru mill-meetings għax lanqas fund raising ma nistgħu nagħmlu.

L-uniku bżonn li għandna huwa post sabiex iservi ta' kumitat ċentrali.

Għawdex għandhom kamra fejn jiltaqgħu, pero' hija żgħira ħafna u naturalment ikun ferm apprezzat jekk tinstab xi kamra ftit aktar komda.

Kif diġa' għedt, l-AA tinkoraġġixxi kooperazzjoni iżda mhux affiljazzjoni.

L-AA ma taċċettax flus għas-servizzi li tagħti.

Aħna ma nitħallsux għat-talks li nagħtu u lanqas kontribuzzjonijiet minn nies barra l-għaqda ma naċċettaw.

L-għaqda temmen li problemi ta' flus, proprjeta' u prestiġi personali jistgħu jbiegħdu lill-membri mill-iskop ewlieni tagħhom.

Din hi r-raġuni għala aħna ma naċċettawx kontribuzzjonijiet.

Fil-fatt, meta kienet ġiet imwaqqfa l-għaqda, kien hemm xi ħadd li ried joffri xi flus lill-għaqda iżda ma ġewx aċċettati għax jekk xi ħadd jagħti ħafna, hemm il-periklu li jimmonopolizza lill-organizzazzjoni.

Dan mhux xi prinċipju li nsegwuh aħna biss, imma din hija tradizzjoni internazzjonali ta' l-AA.

Il-membri ta' l-AA iżommu anonimita' personali fejn tidħol l-istampa, radju, televiżjoni, filmati u mezzi oħra ta' komunikazzjoni.

L-AA tfakkar lill-membri biex dejjem ipoġġu l-prinċipji qabel il-personalita'.

L-anonimita' għandha żewġ funzjonijiet li għalkemm differenti għandhom l-istess importanza u ħtieġa.

Fuq livell personali, l-anonimita' tipprovdi protezzjoni lill-membri kollha biex ma jixxandrux bħala alkoħoliċi.

Din għandha importanza speċjali għax iserraħ ras il-membri, b'mod partikolari, membri ġodda.

Il-funzjoni l-oħra ta' l-anonimita' hija li fejn tidħol l-istampa, radju, televiżjoni, filmati u mezzi oħra ta' komunikazzjoni, l-anonimita' issaħħaħ l-ugwaljanza bejn il-membri fl-għaqda billi tagħfas il-brejkijiet fuq dawk li jitħajru jinqdew bl-AA biex jakkwistaw rikonoxximent, poter, prestiġju jew xi gwadann personali ieħor.

AA (Chairman): Qabel nibda, nixtieq nintrodiċi lil sħabi li ġew hawnhekk għal din il-laqgħa.

Jiena ċ-chairperson ta' l-Alchoholics Anonymous u flimkien miegħi ġew is-segretarju, il-PRO u żewġ membri, wieħed li jattendi l-meetings ta' l-international group u l-ieħor li jattendi l-grupp ta' Għawdex.

Sieħbi ma tantx ħallili xi ngħid, għaldaqstant se nkun konċiż fl-intervent tiegħi.

Il-letteratura li għadna kemm għaddejnilkom, neħduha magħna kull meta mmorru nagħtu xi talk, per eżempju fl-iskejjel, u dwar dan se jispjega iktar fid-dettall il-PRO.

L-iskop tagħna huwa li ngħinu lill-alcoholics jiġu għandna.

L-għaqda hija miftuħa u m'hemmx restrizzjonijiet ta' ħin, fis-sens li min jiġi għal meeting, jista' jiġi u jitlaq fi x'ħin irid.

Bħala membri qegħdin madwar 70, pero' aħna ma nżommux records ta' kemm għandna eżatt membri.

Sinjura President, nixtieq nieħu l-opportunita' biex nirringrazzja lill-Caritas u lill-Aġenzija sedqa li dejjem għenuna.

Il-Caritas tagħtina kamra biex nagħmlu l-meeting ta' nhar ta' Tlieta, u l-Aġenzija sedqa tagħtina kamra biex nagħmlu l-meetings kull nhar ta' Ħadd u nhar ta' Ħamis.

Il-meetings ta' nhar ta' Ħadd ikunu bl-Ingliż, filwaqt li l-meetings ta' nhar il-Ħamis, ikunu bil-Malti.

Naturalment irrid nirringrazzja wkoll lill-OASI li jipprovdu kamra għall-grupp tagħna f'Għawdex.

Naħseb li għalissa nista' nieqaf hawn u nħalli lill-PRO jagħmel l-intervent tiegħu.

AA (PRO): Jiena nieħu ħsieb ir-relazzjonijiet pubbliċi.

Kif qalu sħabi, aħna self help group.

Aħna rġiel u nisa li għandna problema ta' xorb u flimkien naqsmu l-esperjenza tagħna.

Meta kont nixrob, posti kien jew f'Mount Carmel Hospital jew il-ħabs.

Sfortunatament, f'pajjiżna x-xorb għadu b'saħħtu.

Bħalma ntqal, aħna ma nistgħux nieħdu flus, pero' għandna ħteġijiet ukoll.

Jekk aħna niddeċiedu li nixtru post, ma nistgħux nixtruh waħedna, imma rridu għajnuna mingħand ħaddieħor u nħallsu l-ftit li nistgħu.

Aħna niġu mistiedna nagħtu talks, kemm fi skejjel u kemm f'postijiet oħra.

Jien wieħed milli mmur fuq postijiet sabiex nagħti talks, u flimkien ma' oħrajn, nieħu ħsieb lil min qiegħed fi sptar jew fid-dar.

Għandna wkoll min imexxi programm fis-SATU.

Kemm ili fl-AA, mort fi skejjel ta' tfal żgħar u nista' ngħid li verament ħadt pjaċir.

Lanqas kont nemmen illi l-AA tista' tbiddilna daqshekk; filli kont fi triq mod, u issa qiegħed fi triq mod ieħor.

Aħna, membri ta' l-AA, nibqgħu membri għal dejjem.

Aħna nibqgħu fl-AA biex nibqgħu weqfin mix-xorb u biex ngħinu alkoħoliċi oħra jieqfu mix-xorb u jibqgħu weqfin.

Kif diġa' ntqal minn sħabi, il-problema li għandna hi li m'għandniex kamra fejn niltaqgħu.

L-Aġenzija sedqa tgħinna ħafna, speċjalment meta jkollna xi attivita', imma f'din il-ħaġa ma tistax tgħinna.

Ipprovajna ħafna affarijiet; jien għamilt sena ġej u sejjer għand il-ministru u saħansitra hu kien qalilna li qed jipprova jagħmel xi ħaġa, imma issa din il-kwestjoni qed tieħu wisq fit-tul.

AA (Segretarju): Jekk tippermettili, naħseb tajjeb jekk il-gvern jikkalkola kemm jiffranka flus meta alcoholic jieqaf jixrob permezz ta' l-AA minflok ma jmur fiċ-ċentri tas-saħħa.

Kieku l-gvern jikkalkola kemm qed jiffranka flus permezz ta' l-għaqda tagħna, kieku żgur jara kif jagħmel biex isibilna post.

AA (Rappreżentant ta' l-AA f'laqgħat internazzjonali): Jiena nixtieq nenfasizza l-importanza li l-AA f'Malta jkollha dak li jissejjaħ general service office, li jkollha l-uffiċċju tagħha minn fejn tkun tista' topera biex tgħaddi l-messaġġ kemm lill-alkoħoliċi li għandna fil-pajjiż, kif ukoll lil dawk l-alkoħoliċi li jiġu f'pajjiżna għall-btajjel jew għax-xogħol.

Mad-dinja kollha, l-AA għandha sistema ta' network ta' telephone numbers sabiex persuna, ġejja minn fejn ġejja, u ġejja għal xiex ġejja hawn Malta, tkun taf li tista' ssib meeting ta' l-AA.

Per eżempju l-bieraħ stess ċempilli wieħed Kanadiż u tliet ijiem ilu kellimna wieħed mill-Litwanja.

Membri ta' l-AA mad-dinja kollha jafu li qegħdin fejn qegħdin, jistgħu jiltaqgħu ma' membri oħra ta' l-AA.

In-network ta' telephone numbers huwa importanti ħafna kemm għalina kif ukoll għall-barranin li jiġu hawn Malta.

AA (Rappreżentant ta' l-għaqda f'Għawdex): Importanti li aħna nagħrfu li l-alkoħoliżmu hija marda u bħal kull marda oħra, taffettwa kemm lill-ġisem, kemm lill-moħħ u kemm lill-karattru, l-ispirtu tal-persuna.

Persuna marida bil-fwied, tmur għand it-tabib ħalli jfejjaqha imma aħna ma nfejqu lil ħadd fiżikament.

It-tabib irid jagħraf li l-alkoħoliżmu hija marda li ma tistax titfejjaq minnha billi tfejjaq biss il-parti fiżika tal-ġisem.

Il-parti mentali trid titfejjaq mill-psikjatri u l-psikologi - u ta' għajnuna kbira huma l-counsellors li hemm fiċ-ċentri tar-riabilitazzjoni tal-Caritas, ta' l-Aġenzija sedqa, ta' OASI, eċċ. - waqt li l-parti spiritwali tal-marda, titfejjaq billi wieħed jattendi laqgħat ta' l-AA wara li jkun ħa ħsieb il-parti fiżika u l-parti mentali tal-marda.

Fl-AA ngħinu lil xulxin billi naqsmu l-esperjenza tagħna u aħna stess naraw kif il-karattru ta' kull wieħed minna tbiddel meta waqafna mix-xorb.

Permezz tal-laqgħat tagħna, aħna nieħdu s-saħħa minn xulxin.

IĊ-CHAIRPERSON: L-Onor.

FRANCIS AGIUS: Jiena se nitkellem iktar mill-esperjenza tiegħi bħala general practitioner.

Napprezza ħafna x-xogħol li qed tagħmel l-AA, pero' nħoss li l-problema hija ferm aktar mifruxa u kbira milli fil-fatt qed tagħtuna x'nifhmu bin-numri li semmejtu.

Wisq nibża' illi hawn ħafna nies li mhux qegħdin jutilizzaw is-servizzi tagħkom.

Mhux qed ngħid dan bħala xi nuqqas min-naħa ta' l-AA, imma aktar bħala stat ta' fatt. Intom donnkom qed tgħidu li l-unika problema li għandkom hija n-nuqqas ta' premises, iżda frankament, l-ikbar problema li nara jien, hi li hawn ħafna nies li minkejja li għandhom problema ta' xorb, m'humiex jaslu biex jagħmlu xi ħaġa effettiva dwarha għaliex kieku ma jibqgħux ġejjin u sejrin għal ċerti servizzi.

Mhux qed ngħid li se nsolvu l-problemi ta' kulħadd, pero' n-numri reali żgur li ma jaqblux ma' dawk li semmejtu.

Naħseb l-iktar li nistgħi nagħtu kontribut hija billi naraw kif taħdem is-sistema.

Jiena nifhem l-importanza ta' l-anonimita', pero' jeħtieġ li jkun hemm aktar awareness dwar l-għaqda tagħkom.

Bl-ebda mod ma rrid ngħid li l-AA hija esklussiva għal xi klassi tas-soċjeta', pero' żgur li ċertu nies isibuha diffiċli ħafna biex ikomplu jattendu l-laqgħat tagħkom.

Personalment nista' ngħid li bħala tabib insibha diffiċli ħafna biex nikkonvinċi xi nies jattendu l-AA, pero' daqstant diffiċli huwa li wieħed ikompli bil-follow-up.

Naħseb irid ikun hemm aktar awareness tal-benefiċċji li wieħed jieħu meta jattendi laqgħat ta' l-AA.

Ħadt gost nismagħkom titkellmu dwar bidla fil-karattru għax ċertament m'hijiex faċli tbiddel il-karattru.

Tant hu hekk, li hawn min isostni li huwa impossibbli li tbiddel il-karattru.

Jiena ma naħsibx li huwa impossibbli, imma t-tibdil tal-karattru hija waħda mill-affarijiet illi ma ssirx permezz tal-mediċina.

Naħseb il-mentalita' li kull marda tista' titfieq billi tieħu xi mediċina, hija xi ħaġa li rridu nikkumbattu.

Fl-opinjoni tiegħi, l-importanza hi li naraw kif nistgħu ntejbu s-sistema, speċjalment is-sistema ta' referral, u kif l-AA tista' tkun aktar magħrufa ma' kulħadd.

Jien inħoss li t-tobba m'għandhomx biżżejjed training dwar dan il-qasam.

Meta kont għadni under graduate, ma niftakar qatt li kellna xi kuntatt ta' dan it-tip.

Naħseb importanti li t-tobba żgħar tagħna li jkunu għadhom fi training ikunu esposti għal dawn is-servizzi.

Huma t-tobba li l-aktar li jiltaqgħu mal-problemi ta' din ix-xorta u bħalma jaf kulħadd, it-tobba jgawdu ċertu fiduċja mill-poplu u għaldaqstant huma l-aktar li għandhom bżonn ikunu jafu b'ċertu servizzi u organizzazzjonijiet.

Importanti li jkollkom liaison mat-tobba u naħseb li dan il-kumitat irid jagħmel rakkmandazzjonijiet f'dan is-sens.

AA (Chairperson): Jekk fhimtek sew, inti qisek qed tgħid li aħna ma tantx qegħdin nagħtu informazzjoni dwar l-għaqda tagħha.

Il-leaflet li tajnikom konna qassamnih lill-isptarijiet, lill-kunsilli u lill-knejjes kollha, biex iwaħħluh fuq in-notice-board, imma meta xi ġimgħa wara li tajnihomlhom erġajna morna biex naraw jekk waħħlux, rajna li ftit kienu dawk li waħħluh.

Il-problema tagħna hi li aħna ma nistgħux mmorru fuq it-televiżjoni u ngħidu li aħna ta' l-AA.

Aħna ma nistgħux naraw bniedem fis-sakra u neħduh l-AA għax irid ikun hu li jagħżel li jattendi l-AA.

Aħna jkollna diversi laqgħat fl-isptar u ma' social workers, imma mbagħad inħallu f'idejhom biex iċemplulna.

Kif diġa' għedna, waħda mill-akbar problema li għandna hija n-nuqqas ta' uffiċċju.

M'għandniex fejn inpoġġu l-arkivji tagħna.

L-arkivji ma jiswewx flus imma għalina jiswew ħafna għax huma l-istejjer ta' nies li kienu sakranazzi u li rnexxielhom jiefqu mix-xorb.

AA (Rappreżentant ta' l-AA f'laqgħat internazzjonali): Ħalli nżid xi ħaġa ma' dak li qal l-Onor.

L-akbar stumbling blocks li għandna, huma tlieta.

L-ewwel waħda semmejtha inti stess, id-denial, iċ-ċaħda.

Ftit huma n-nies li jammettu li għandhom problema ta' xorb, aħseb u ara li jammettu li huma alkoħoliċi.

It-tieni waħda hi l-istigma li sfortunatament għad hemm ma' l-alkoħoliżmu u t-tielet waħda hi li ħafna drabi n-nies li jkollhom problema serja ta' xorb - ejja ma ngħidux li huma alkoħoliċi imma li għandhom a serious drinking problem - u jmorru għand it-tabib tal-familja, jgħidulhom biex jipprovaw inaqqsu mix-xorb.

Għal bniedem alkoħoliku li għandu problema bix-xorb, inutli tgħidlu biex inaqqas.

L-alkoħoliku jrid jieqaf mix-xorb.

Jiġifieri jista' jagħti l-każ, kif għedt inti wkoll, li ħafna tobba ma jifhmux il-konċett ta' l-addiction ta' l-alkoħoliżmu.

Kemm-il darba t-tabib tiegħi kien jgħidli biex innaqqas, imma inutli tnaqqas, trid tieqaf.

Dawn huma l-problemi li nħabbtu wiċċna magħhom.

IĊ-CHAIRPERSON: L-Onor.

VICTOR GALEA PACE: Naħseb il-poplu kollu qed jgħix f'ċaħda ta' din il-problema li teżisti fil-pajjiż.

Aktar ma' l-poplu u d-dipartimenti li l-iktar jistgħu jgħinu biex ipoġġu lil persuna bil-vizzju tax-xorb fit-triq lejn l-AA ikunu aware ta' din il-problema, aktar aħjar.

U meta qed ngħid il-"poplu", qed ninkludi lil kulħadd, il-kleru, is-settur tas-saħħa, is-settur ta' l-edukazzjoni, eċċ. Din il-problema teżisti f'kull settur soċjali tal-pajjiż u allura kulħadd jista' jagħti palata biex jgħin lill-individwu fit-triq għall-AA.

AA (Segretarju): Issemmiet il-figura tal-membri fl-AA.

Veru forsi tidher bħala figura żgħira - u dan minħabba r-raġunijiet li diġa' ssemmew - pero' xtaqt nirriferi għall-punt li semma Dr. Micallef l-aħħar darba dwar l-effett ta' dak li nkunu qed nagħmlu.

L-effett mhux dejjem ikun wieħed immedjat u allura ma tistax tkejlu.

Jaf bniedem ġie meeting illum u ma jerġax jiġi għax ma jgħoġbux, imbagħad jgħaddu għaxar snin - dawn huma affarijiet li rajnihom jiġru - u r-riżultat fuqu jibda jinħass wara għaxar snin.

Ma tistax tgħid meta se jkun hemm riżultat.

Jekk wara li mmorru nagħtu talk, ma jċempel ħadd, ma jfissirx li t-talk tkun saret għal xejn u ma ħallitx effett.

Jaf xi ħadd iċempel snin wara.

Per eżempju jien stess kont niżżilt it-telephone number ta' l-AA fuq biċċa karta u kienu snin wara li ddeċidejt li nċempel.

Tant hu hekk, li mbagħad kont sibt li n-numru kien inbidel.

Il-punt li semma Dr. Micallef kien laqatni ħafna u xtaqt nagħmel enfasi dwar l-importanza tiegħu.

Dwar ir-referrals minn tobba, nixtieq intenni dak li qal sieħbi.

Bir-rispett kollu lejn Dr. Agius, anke fil-kors tal-mediċina ftit li xejn jissemma l-alkoħoliżmu.

IĊ-CHAIRPERSON: Nirringrazzjakom ħafna tal-kontribut li tajtu lil dan il-kumitat u nirringrazzjakom iktar talli qsamtu l-esperjenzi personali tagħkom.

Issa nsejjaħ lil Ms. Bugeja, Chief Executive ta' l-Aġenzija sedqa, u uffiċjali oħra mill-istess aġenzija.

MS SINA BUĠEJA (Chief Executive, Aġenzija sedqa): Sinjura President, qabel nibda nixtieq nippreżenta lill-Kumitat kopja ta' rapport dwar l-Aġenzija sedqa imsejjaħ "The National Agency against drug and alcohol abuse".

Se nagħmel overview ta' l-aġenzija billi nispjega pass pass ix-xogħol li nagħmlu, u mbagħad ngħid xi ħaġa dwar it-tip ta' evalwazzjonijiet li għandna għaddejjin b'mod regolari biex naraw kif qed jiġi offrut is-servizz tagħna.

Kif jaf kulħadd, fl-1993 kien twaqqaf a working committee biex iħares lejn is-servizzi eżistenti fil-pajjiż u r-riżultat kien illi għalkemm fil-pajjiż kien hawn servizzi, ma kenux qed jingħataw b'mod koordinat.

Wara dik l-investigazzjoni ħareġ il-Meli report li ssuġġerixxa li għandha titwaqqaf aġenzija biex tagħmel ix-xogħol li qed nagħmlu aħna u proprju f'Ġunju ta' l-1994, ġiet uffiċjalment imwaqqfa l-Aġenzija sedqa.

Dak kien il-mandat li ngħatat l-Aġenzija sedqa u dak ifisser illi bħala aġenzija m'għandhiex għażla.

Il-mandat tal-gvern huwa l-mandat ta' l-aġenzija u dak li jipproponi l-gvern tal-ġurnata fil-manifest elettorali tiegħu, huwa x-xogħol li tieħu fuqha l-aġenzija.

Ovvjament aħna nħarsu lejn il-policy u nissuġġerixxu wkoll tibdiliet.

Fir-rapport li għadni kemm tajtkom, hemm chart li tispjega kif inhi maqsuma l-organisation.

L-aġenzija hija magħmula minn tliet divisions partikolari separati li huma l-care services division, il-prevention division u l-policy and service development division.

Il-care services division hija maqsuma f'żewġ branki separati li huma d-drugs services u l-alcohol services.

Fid-drugs services insibu s-substance misuse out-patient Detox (dik li ngħidulha d-Detox u li tkellem dwarha Dr. Grech ħmistax ilu) is-substance misuse in-patient Detox (dak li nsejħulu "Dar Impenn" fejn issir id-detoxification) il-community services, il-family services, il-community based programme u r-residential drug rehabilitation programme.

Fl-alcohol services għandna l-community services, id-day rehabilitation programme u r-residential rehabilitation programme.

Dawn kollha huma units partikolari bir-remit tagħhom u kollha jaħdmu b'mod partikolari, pero' l-idea hi li jkun hemm continuum of services.

Klijent jista' jibda billi jidħol fil-livell ta' isfel, li huwa l-information and advice desk, jew inkella jidħol fis-servizz f'liema livell iħoss li għandu bżonn jidħol.

Naturalment, il-professionals li jaħdmu fl-aġenzija jidderiġu l-individwu fejn għandu bżonn imur u jmexxuh pass pass, pero' l-iskop huwa dejjem ta' servizz kontinwu.

Il-family services għandhom skop partikolari li huma mferrxin mas-servizzi kollha u jilħqu lil kull klijent skond f'liema stadju qiegħed.

Jiġifieri qiegħed fejn qiegħed, il-klijent se jintlaħaq mill-family services.

Aħna nemmnu ħafna li ma tistax taħdem ma' persuna individwali b'mod separat, imma trid taħdem mal-unit kollu biex tkun tista' tgħin lill-persuna tiġi 'l quddiem.

Għar-rigward tal-prevention division, fil-preżent għandna kemm primary kif ukoll secondary prevention.

Mil-lat ta' primary prevention nagħmlu xogħol fl-iskejjel, fil-komunita', fuq il-media, fuq il-post tax-xogħol, ma' professjonisti u anke fil-postijiet ta' divertiment, waqt li mill-aspett ta' secondary prevention, qed naħdmu bis-sħiħ ġo l-iskejjel.

Ma rridux ninsew illi s-secondary prevention huwa proġett li għadu kemm inbeda, bil-kemm ilu sena sħiħa jaħdem, pero' minkejja dan, diġa' qiegħed iħalli riżultati partikolari.

IĊ-CHAIRPERSON: Nistgħu ngħidu li dan sar anke b'effett ta' laqgħat li kellna f'dan il-kumitat.

SINA BUGEJA: Iva; waqt li kien hawn id-diskussjonijiet għaddejjin f'dan il-kumitat, ħarġet din il-ħtieġa u forsi dan huwa t-tajjeb ta' dawn it-tip ta' diskussjonijiet fejn jiġu identifikati lakuni u aħna nkunu pronti noffru servizz fejn ikun jidher li hemm nuqqas.

Dan huwa l-mod kif taħdem l-Aġenzija sedqa.

B'mod regolari nanalizzaw is-sitwazzjoni kif inhi u kull fejn insibu li hemm nuqqas, nidħlu biex noffru s-servizz tagħna għaliex nemmnu li kulħadd għandu dritt għal servizz.

Jekk il-katina tas-servizzi tinqata', se titlef numru ta' nies f'dik il-gap li tinħoloq.

Fil-policy and service development division, insibu r-research and evaluation unit li għalina hija ta' importanza kbira għax tgħinna nevalwaw ix-xogħol kollu li jkun qed isir fl-aġenzija.

U hemm ukoll il-human resource development u t-training għax aħna nemmnu li ma tistax taħdem b'nies jekk ma jkunux żviluppati u mħarrġa b'mod regolari u allura f'dan is-settur isir investiment b'mod regolari.

F'din id-diviżjoni hemm ukoll il-marketing għaliex jekk is-servizzi tagħna ma jkunux jafu bihom min għandu bżonn is-servizz, mhux se jiġu utilizzati, u fl-aħħarnett hemm il-librerija li hija għal qalbna ħafna u nżommuha updated u tintuża minn studenti u kull min iħoss li għandu bżonn jissellef xi materjal.

Aħna daqsxejn strict għar-rigward ta' self ta' materjal u naraw li niġbru l-materjal lura għaliex inkella nispiċċaw inqassmu mingħajr ma niġbru xejn lura.

Fir-rapport li qassamnilkom hemm pie chart li turi kif ġie mqassam il-budget li kellha l-Aġenzija sedqa għal din is-sena.

Kif jidher mill-pie chart, 65% tal-budget jintnefaq fuq care services fejn il-maġġoranza tal-klijenti jiġu għal servizz li jeħduh direttament mingħand il-professionals tagħna; fuq policy and service development, jintnefaq 11%; fuq prevention jintnefaq 18% tal-budget u fuq l-amministrazzjoni ta' l-aġenzija b'mod sħiħ, tintnefaq 6% tas-somma globali li l-Aġenzija ngħatat din is-sena.

Jekk inħarsu lejn il-policy and service development bħala diviżjoni partikolari, insibu li mill-budget ta' din id-diviżjoni, 50% imur għas-salarji, 9% imur għall-marketing, 19% imur għal human resource development u 22% imur għar-research and policy development.

Għar-rigward ta' prevention, 60% tal-budget imur għas-salarji u 40% għal programmi u preparamenti ta' materjal.

Jiġifieri dak il-materjal kollu li jitqassam kull sena, inkluż lill-iskejjel kollha ta' Malta u Għawdew, jiġi pprintjat b'mod regolari bi spejjeż għall-Aġenzija sedqa.

Paġna oħra tar-rapport tagħti analisi komparattiva bejn il-cost tas-servizz li offriet sedqa fl-1996 u li offriet fl-1999.

Taħt il-kolonna "cost" ta' l-1999 hemm asterisk biex turi li l-livell tal-cost of living ta' l-1996 ġie mqabbel ma' dak ta' l-1999 bl-aspett ta' inflation imnaqqas biex inkunu nistgħu nqabblu like with like.

Per eżempju jekk naraw kemm qed jiġi jiswa kull klijent fil-Komunita' Santa Marija, naraw li fl-1996 kull bed night kien jiswa lill-Aġenzija sedqa Lm13.17c, waqt li fl-1999 sewa lill-aġenzija Lm12.17c.

Dan juri li fl-1999, il-finanzi ġew utilizzati b'mod aħjar.

IĊ-CHAIRPERSON: Pero' dan mhux in real terms, hux hekk?

SINA BUGEJA: Le, dan huwa comparison tal-finanzi kif kienu fl-1996 u fl-1999.

Dar iż-Żerniq, ir-residential, fl-1996, per bed night kien jiswa Lm18.95c waqt li llum, qed jiswa Lm11.88c.

Fid-Detox out-patients, fl-1996 kull contact kien jiswa Lm29.60c - hemmhekk hemm servizz qawwi ta' professjonisti bħalma huma tobba u nurses that are quite expensive to keep - waqt li fl-1999, is-servizz tad-Detox, per contact, qed jiswa Lm19.81c.

Naħseb tajjeb li ngħidu wkoll illi l-għan kien li fid-Detox out-patients ikollna 5,500 contact mentri fir-realta' kellna 5,800 contacts.

Jiġifieri minflok qed naħdmu at 100% capacity, qed naħdmu at 106% capacity li juri kemm qed isir xogħol b'ċertu għaqal.

Paġna oħra tar-rapport turi l-costing exercise dwar kif intnefqu l-flus fil-Komunita' Santa Marija matul l-1999.

Hawnhekk għandna breakdown ta' l-actual cost, jiġifieri in money terms, u llum, il-cost per occupied bed night, huwa Lm13.37c.

Skond dan il-breakdown naraw li Lm9.41c sejrin fuq salarju ta' l-istaff, Lm1.48c fuq food, beverage and medicinals, 14c fuq maintenance and cleaning, Lm1.59c fuq utilities li jinkludu telefon, elettriku u ilma, 9c fuq trasport, 9c fuq spejjeż oħra u 57c fuq general costs apportioned mill-administration ġenerali ta' l-aġenzija.

Jekk tgħodd dawn l-ispejjeż kollha, issib li kull klijent qed jiswielna Lm13.37c per bed night.

Fl-1999 kellna occupancy ta' 57% u t-total f'sena sħiħa fil-Komunita' Santa Marija kien ta' 6,811 bed nights.

F'paġna oħra naraw il-costing analysis tad-Detox out-patients li wkoll jagħti breakdown ta' l-ispejjeż kollha, u kif għedt qabel, kien qed ikollna 5,800 monthly contacts meta l-kien li jkollna 5,500 monthly contacts.

Costing analysis ieħor huwa dak ta' Dar Żerniq li qed juri ċar kemm qed jiġi jiswa per bed night.

F'Dar Zerniq, l-occupancy kienet ta' 40%, pero' tajjeb li wieħed jifhem li s-sodda ta' klijent li qiegħed fuq programm imma li qiegħed barra fuq leave, xorta waħda trid iżżommhielu għaliex jekk ikollu bżonn jerġa' jidħol, is-sodda trid tkun available għalih.

La s-sodda mhux qed tintuża, m'aħniex qed ngħodduha, pero' qiegħda tinżamm għal xi ħadd.

Hekk tajna spjega ta' kif qiegħda tonfoq il-flus tagħha l-Aġenzija sedqa.

Fil-preżent għandna numru ta' evaluation exercises għaddejjin b'mod regolari, għandna l-client satisfaction survey u l-client outcome monitoring li nirrapportawh b'mod regolari.

Fil-prevention, bħalissa qed nagħmlu evalwazzjoni tal-JeaNS programme, tal-programm TFAL, tal-basic course, tas-substance abuse-free employees u tat-Taħriġ Azzjoni Volontarja li jsir fil-komunita'.

L-idea ta' l-evalwazzjoni hija li tara jekk hux qed tilħaq l-outcomes li trid tilħaq, u jekk hemm bżonn ta' tibdil, tibdilhom.

L-evalwazzjoni nagħmluha b'mod regolari għaliex nemmnu li anke fis-soċjeta' jkun hemm għaddej tibdil b'mod regolari u jekk ma żżommx magħhom jew ma tkoprix għalihom, il-programm se jiġi obsolete; tkun qed toffri servizz meta fir-realta' ma tkunx qed toffri s-servizz li mingħalik tkun qed toffri.

Fl-aġenzija stess, nagħmlu wkoll b'mod regolari, l-employee job satisfaction survey biex naraw x'qed iżomm lill-impjegati kuntenti jew x'qed iżommhom mhux kuntenti u nipprovaw insolvu l-problemi li joħorġu minn dan is-survey.

Għandna wkoll assessment tools li huma standardised, per eżempju, l-Adoloscent Drug Abuse Diagnosis ADAD - u l-Addiction Severity Index - l-ASI.

Dawn huma żewġ tools internazzjonali li ġew maqluba għal Malti u l-Aġenzija sedqa għandha l-copyright tagħhom.

Dawn it-tools jistgħu jintużaw biss minn nies li jkunu mħarrġa fl-użu tagħhom u dawn jgħinu biex il-progress tal-klijent jiġi mkejjel b'mod standardised.

Aħna naraw kif tkun il-persuna meta tidħol, imbagħad nerġgħu narawha ftit xhur wara, u b'hekk inkunu nistgħu naraw il-progress li għamlet.

Punt kruċjali li nixtieq nagħmel huwa li kull ċaqlieqa, jew bidla li ssir, hija bbażata fuq dak li qed tgħid ix-xjenza.

L-ebda tibdil u l-ebda programm fl-aġenzija ma jinħoloq sempliċement għax xi ħadd ħaseb jew ħass li hekk għandu jsir.

Aħna dejjem naraw x'qiegħda tgħid l-evidenza xjentifika, napplikaw dik l-evidenza għall-kultura tagħna u noħorġu bi programmi fuq dak il-livell.

Miegħu ġibt ftit eżempji ta' evaluations u ta' tools li aħna nużaw biex jekk xi ħadd ikun irid jistaqsina xi ħaġa, inkunu nistgħu nirrispondu.

Miegħi preżenti hawn Dr. Grech, il-clinical director, u l-managers kollha, u jekk tixtiequ tagħmlu xi mistoqsijiet, naħseb li aħna ppreparati biex nirrispondu.

IĊ-CHAIRPERSON: Waħda mill-affarijiet li ħarġet f'dawn il-laqgħat, intqalet minn Dr. Grech, mill-Caritas u mill-OASI, hija li l-eta' ta' dawk li qed jiddependu fuq id-droga qiegħda tinżel.

Ħaġa oħra li ħarġet hija li kemm il-pattern ta' dawk li qegħdin jieħdu d-droga u kemm it-tip ta' droga li qed tittieħed, qegħdin jinbidlu.

Inti għedt li qed tagħmlu ongoing evaluation.

Tista' tgħidilna x'patterns innotajtu u kif qed tirreaġixxu għalihom?

Bħala Aġenzija sedqa, qegħdin tħarsu 'il quddiem biex taraw x'patterns differenti jistgħu jinħolqu?

SINA BUGEJA: It-trends li qed naraw hawn Malta huma l-istess trends li qed jiġru f'kull pajjiż żviluppat tad-dinja.

Jiġifieri meta aħna qed inżommu f'kuntatt regolari mar-riċerka ta' x'inhu għaddej f'pajjiżi barranin, diġa' qed naraw l-istampa ta' dak li qiegħed jiġri f'pajjiżna.

M'għandniex żgħażagħ li huma differenti mill-kumplament tad-dinja.

Per eżempju sa ftit snin ilu, ħadd ma kien isemmi l-ecstasy, ma kenitx trendy li tuża l-ecstasy.

Kienet teżisti bħala sustanza pero' ma kenitx tintuża bil-mod li qed tintuża llum minn żgħażagħ f'pajjiżna.

Allura anke mill-aspett ta' prevenzjoni naħsbu li nedukaw liż-żgħażagħ tagħna fuq il-possibiltajiet li jiltaqgħu ma' din is-sustanza.

U meta ż-żgħażagħ jiġu d-Detox out-patients, irridu nkunu għajnejna miftuħin għal possibilitajiet ta' użu ta' sustanzi differenti.

Per eżempju, sa ftit ilu kien jitqies li l-eroina kienet id-droga prinċipali, mentri llum nafu li l-kokaina, il-crack, hija available u tittieħed.

It-trends li għandna hawn Malta huma l-istess trends li qed naraw f'kull pajjiż fid-dinja.

Aħna nżommu ruħna aġġornati billi b'mod regolari nattendu konferenzi u naqraw il-letteratura li nirċievu b'mod regolari minn barra minn Malta u anke naqsmu ideat.

Aħna nipprovaw inżommu ruħna as adjourned as is possible.

Jekk inti ma tafx x'qiegħed jiġri, dejjem se tkun qed taħdem b'mod reattiv.

Aħna qed nipprovaw ma nkunux dejjem reattivi, imma nipprovaw inkunu proattivi.

La nafu x'inhi t-trend u forsi għandna l-grazzja - din id-darba se narawha bħala grazzja - li hawnhekk l-affarijiet isiru moda ftit żmien wara li jkunu diġa' moda f'pajjiżi barranin, għandna nutilizzaw dan il-perijodu biex inkunu pass 'il quddiem.

IĊ-CHAIRPERSON: Hawn xi ħadd li jixtieq jagħmel xi mistoqsija qabel ma mmorru fil-Parlament peress li jidher li ssejjaħ quorum?

FRANCIS AGIUS: B'riferenza għal paġna 12 tad-dokument li qassamtilna fejn hemm comparative analysis tal-costs bejn l-1996 u l-1999, kien hemm xi żieda fin-numru ta' l-istaff?

Qed nara li l-utilisation tbiddlet, jiġifieri bl-istess nies għamiltu iktar xogħol?

SINA BUGEJA: Fil-fatt li żdied hu n-numru ta' klijenti.

Irnexxielna niġbdu aktar klijenti għas-servizz.

FRANCIS AGIUS: Jiġifieri sar aktar xogħol mill-istess grupp ta' nies.

IĊ-CHAIRPERSON: Jiddispjaċini se jkolli ninterrompik, pero' hemm talba għal quorum fil-Parlament u għaldaqstant il-kumitat huwa sospiż.

Fit-8.22 p.m. il-kumitat kien sospiż minħabba sejħa għal quorum fil-Kamra tad-Deputati u rriżuma fit-8.27 p.m.

IĊ-CHAIRPERSON: Ms. Bugeja, kellek mistoqsija.

SINA BUGEJA: Dr. Agius staqsieni fir-realta' x'inbidel fil-komunitajiet minħabba d-different costings.

Li ġara kien illi fil-bidu, fil-komunita' kien hemm iktar nurses li ma kenux qed jagħmlu nursing duties as such.

Fil-preżent, għandna iktar care workers li ġew imħarrġa biex jagħmlu x-xogħol proprju ta' care worker u n-nurses huma iktar utilizzati f'postijiet oħra, bħalma huma d-Detox out-patients u d-Detox in-patients, fejn hemm bżonn nursing services.

Biex inkomplu nkunu aktar cost effective, se nibdew niftħu d-detox fil-għaxija.

Se jkollna ħin stipulat fejn se noffru servizz mid-Detox out-patients għaliex inħossu li l-fatt illi inti għandek unit li jagħlaq fis-2.00 p.m. jew is-2.30 p.m. u jibqa' magħluq sa l-għada fil-għodu, m'huwiex cost effective.

Għandna possibbilta' ta' utilita' ta' post u mhux qed nutilizzawh biżżejjed.

Dawn huma moves biex aħna nkunu dejjem iżjed cost effective.

IĊ-CHAIRPERSON: Inti għedt li fid-Detox out-patients tlajtu għal 5,821 contacts, li jfisser li ħdimtu at 106% capacity.

Fuq xiex ibbażajtu li jkollkom 5,500 contacts?

X'kienet il-baseline u għaliex ħadtu dik iċ-ċifra bħala l-100%?

SINA BUGEJA: Mill-ħames snin ta' kemm ilha mwaqqfa l-Aġenzija sedqa, rajna t-trend ta' kemm kellna new cases kull sena u rajna kemm kien in-numru ta' average contacts per client.

U minn dawk l-averages u min-numri li kellna, ħriġna bin-numru li stmajna li kien se jkollna bżonn li nagħmlu bħala kuntatti.

Fir-realta', għalkemm l-aim tagħna kien ta' 5,500 contact, il-bżonn kien ta' 5,800.

Daqshekk ġew nies jitolbu għas-servizz, u minflok ma nqalgħet problema, the staff was capable to cater for 5,800 contact without undue stresses minkejja li d-detox huwa post żgħir u l-kondizzjonijiet m'humiex wisq pjaċevoli biex taħdem fihom.

IĊ-CHAIRPERSON: Minn statistika li jien għandi dwar id-Detox out-patients għas-sena 1999, jidher li fl-1999 kellkom 797 referrals u l-parti l-kbira tagħhom - in fatti kien hemm 410 - kienu self-referrals, jiġifieri mhux xi ħadd qalilhom biex imorru għandkom imma ġew għandkom minn jeddhom.

Iżżommu track ta' dawn in-nies?

U kull min jiġi, jista' jibqa' dieħel bħala out-patient?

Hemm xi sistema ta' appuntamenti?

U mil-lat ta' in-patients, hemm sistema ta' waiting list?

DR. GEORGE GRECH (Clinical Director, Aġenzija sedqa): Is-797 klijent li rreferejt għalihom, huma different clients, jiġifieri fl-1999 ġew 797 klijent.

Fl-1999, kienu jiġu kuljum għal methadone, madwar 500 persuna.

Prattikament, il-waiting list biex klijent ikun jista' jinkiteb, hija ta' ġimgħa.

IĊ-CHAIRPERSON: Jiġifieri biex jinkiteb bħala out-patient?

DR. GEORGE GRECH: Biex jara tabib ħalli jibda t-treatment.

Il-Maltin ġeneralment jistennew.

Kif għedt l-aħħar darba, il-problema li għandna hija bil-barranin li jippretendu li jinqdew dak il-ħin stess.

Din is-sitwazzjoni issa qegħdin inrażżnuha għaliex ma jistax ikun li nagħtu prijorita' lill-barranin fuq il-Maltin.

Għar-rigward l-out-patients, m'hemmx waiting list as such, għax f'ġimgħa narawh il-pazjent.

Naturalment, jekk lill-pazjent narawh malandat ħafna, narawh dak il-ħin stess u nagħtuh dak li hemm bżonn immedjatament, ħalli mbagħad nagħmlulu appuntament għal ftit taż-żmien wara.

Fid-Detox in-patients, il-waiting list m'hijiex reali u se nispjega għaliex.

Aħna nibbukkjaw lill-klijenti - per eżempju llum għandna bbukkjat sa nofs Ġunju - jiġifieri l-pazjenti li se jidħlu fid-Detox in-patients, tingħatalhom data minn qabel għax ovvjament dawn iridu jiġu ppreparati.

L-iktar ħaġa importanti hi li naraw li l-pazjent ikun motivat biex jagħmel detox, u mbagħad irridu nkunu nafu eżattament fejn il-pazjent ikun sejjer wara.

Jekk wieħed jidħol id-detox mingħajr ebda pjan, iċ-ċansijiet huma li ma jagħmilx id-detoxification.

Iċ-ċansijiet huma li jfalli u wara ġurnata jew tnejn, jitlaq 'il barra.

Għad-Detox in-patients, għandna planned admissions, jiġifieri waiting list as such m'hemmx, imma jekk ikun hemm xi ħadd li jrid jidħol bħala crisis intervention, nevalwaw is-sitwazzjoni.

Per eżempju għandna persuna pregnant li hemm bżonn nagħtuha stabilization tal-methadone, u dik taqbeż lil kulħadd.

Jekk ikun hemm xi alcoholic illi jkun għaddej minn sitwazzjoni kerha ħafna … Ġieli daħħalna drug addicts għal lejl wieħed jew tnejn għaliex kienu homeless u mbagħad rajna li ġew placed x'imkien.

Imma ma tantx nixtiequ nużaw il-post bħala crisis intervention għas-sempliċi raġuni li n-nies li jidħlu fi kriżi, jistgħu jaffettwaw negattivament lill-klijenti l-oħra li jkunu ilhom ippreparati biex jidħlu.

IĊ-CHAIRPERSON: Hawn min jixtieq jagħmel xi domanda oħra?

Il-laqgħa tal-lum bdejniha billi smajna lir-rappreżentanti ta' l-AA u issa nixtieq nisma' iktar fuq l-alcohol services li toffri l-Aġenzija sedqa.

SINA BUGEJA: Jekk tippermettili, nitlob lil Manuel Mangani jispjega dan il-qasam peress li huwa l-head ta' l-alcohol services u allura żgur li jista' jispjega aħjar minni s-servizzi li aħna noffru.

IS-SUR MANUEL MANGANI (Coordinator, Alcohol Services, Aġenzija sedqa): L-alcohol services huwa ixjaħ mill-Aġenzija sedqa b'ħafna snin għaliex bdejna neżistu f'Mount Carmel Hospital iktar minn 14-il sena ilu.

Dak iż-żmien kien hemm numru ta' pazjenti ġewwa Mount Carmel Hospital, iżda meta twaqqaf is-servizz hemmhekk, bdejna nattiraw ukoll nies barra mill-isptar.

Minħabba l-problemi li ssemmew diversi drabi, fosthom l-istigma, aħna xtaqna nibdew noperaw barra mill-isptar, pero' kien biss wara li twaqqfet l-Aġenzija sedqa li dan sar possibbli.

F'Jannar ta' l-1995 bdejna nagħtu s-servizzi tagħna minn Dar iż-Żerniq li għandna fil-Furjana u fil-bidu konna nagħtu minn hemmhekk kwalunkwe servizz ta' alcohol treatment, kemm dak residenzjali kif ukoll community care, u kien proprju dan l-aħħar, minn xi sitt xhur 'il hawn, li l-community service tagħna beda jingħata minn uffiċċju ieħor.

F'dawn l-aħħar ħames snin kellna madwar 1,200 persuna li ġew riferuti għandna għall-għajnuna.

Sfortunatament m'aħniex f'pożizzjoni li nqabblu eżattament mas-sitwazzjoni li kellna f'Mount Carmel Hospital għas-sempliċi raġuni li f'Mount Carmel ma konniex inżommu statistiċi, pero' hija ċara f'għajnejn kulħadd - ħafna minn nies li llum jaħdmu ma' l-Aġenzija sedqa kienu jaħdmu wkoll f'Mount Carmel Hospital - illi kien hemm qabża astronomika fl-għadd ta' referrals.

Mela skop prinċipali li għalih xtaqna noħorġu mill-isptar u skop li għalih twaqqfet l-Aġenzija sedqa, jiġifieri li żżid l-aċċessibilita' tas-servizz, ċertament li nlaħaq.

Aħna naħdmu kemm ma' nisa u kemm ma' irġiel alkoħoliċi.

Il-proporzjon ta' nisa li jiġu għall-għajnuna huwa żgħir meta mqabbel ma' dak ta' l-irġiel, huwa ta' madwar 16%, pero' waħda mill-fenomini li nnotajna u forsi anke jimmerita investigazzjoni, hi li n-nisa jidhru li jieħdu t-treatment b'aktar serjeta'.

Filwaqt li l-proporzjon ta' referrals ta' nisa huwa 16%, il-proporzjon tan-nisa in treatment huwa ferm ogħla minn hekk.

Forsi wieħed mill-fatturi huwa li rnexxielna - għallinqas kien wieħed mill-iskopijiet tagħna - nagħmlu s-servizzi tagħna as female friendly as possible u waħda mill-affarijiet illi wkoll sħaqna fuqha kien li nħarrġu u ningaġġaw aktar staff femminili.

Għal dak li jirrigwarda l-eta' tan-nies li jiġu għas-servizz, ħaġa li wieħed mill-ewwel jinnota, hi li filwaqt illi l-average age ta' dawk li qegħdin jingħataw il-kura minħabba abbuż ta' droga huwa pjuttost baxx, huwa ta' madwar 21 sena, fil-każ ta' persuni li għandhom problema minħabba l-alkoħol, huwa ogħla.

Ħafna minn nies tagħna li huma in treatment, għandhom 'il fuq minn 40 sena.

Naturalment dan ma jfissirx li m'għandniex żgħażagħ li qed jirċievu s-servizz, infatti mis-17-il persuna li bħalissa qegħdin jagħmlu programm ta' riabilitazzjoni, jew programm residenzjali, jew inkella programm ta' ġurnata, xi tlieta minnhom huma taħt it-30 sena, pero' l-parti l-kbira tagħhom huma ikbar fl-eta'.

Ir-raġunijiet għal dan huma l-aktar marbutin mal-fatt illi l-addiction ta' l-alkoħol tieħu aktar żmien biex tiżviluppa, u barra minn hekk, filwaqt li l-konsegwenzi soċjali ta' l-alkoħol huma serjissimi, m'humiex tat-tip li jġiegħlu lil dak li jkun ixellef dufrejh mal-liġi kmieni ħafna, jew li jġiegħlu lil dak li jkun jinqata' ħafna mis-soċjeta', li jidħol f'sub-culture, bħalma jiġri fil-każ tad-droga.

Il-parti l-kbira tan-nies li jiġu għat-treatment tagħna, jibqgħu jiffunzjonaw fis-soċjeta' b'mod mhux ħażin .

Hemm inqas pressure biex jibdlu l-istil ta' ħajja tagħhom, naturalment jekk il-marda tkun għadha ma daħlitx 'il ġewwa ħafna.

Bħalissa aħna qegħdin naħdmu ma' bejn wieħed u ieħor 100 alkoħoliku fix-xahar, pero' x-xogħol tagħna m'huwiex biss ma' min jabbuża mix-xorb, iżda wkoll mal-familji tagħhom u dan proprju għal żewġ raġunijiet.

Waħda mir-raġunijiet hija għaliex tgħin iktar lil min jixrob jekk in-nies ta' madwaru jkunu nvoluti fit-trattament tiegħu u t-tieni nett, forsi hija iktar importanti, hija għall-fatt li min jgħix ma' xi ħadd li għandu problema tax-xorb, għandu ħafna stress u għandu dritt għal treatment in his own right.

DR. GEORGE GRECH: Mal-medda taż-żmien kien hemm żvilupp anke mil-lat ta' referrals mill-Isptar San Luqa.

Meta alcoholic jidħol fi kwalunkwe ward fl-Isptar San Luqa - jista' jidħol wara inċident tat-traffiku jew bi problemi fil-fwied - u l-ispeċjalisti jinformawna li daħal alcoholic, aħna immedjatament mmorru narawh.

Dawn it-tip ta' persuni għandhom tendenza that they discharge themselves, ikunu jridu jitilqu malajr, allura aħna t-tobba, jew xi ħadd minn Dar iż-Żerniq, immorru l-isptar biex jekk jista' jkun nagħmlu kuntatt immedjat kemm magħhom u kemm mal-familja tagħhom.

Dan kien żvilupp importanti ħafna li seħħ matul is-snin.

IĊ-CHAIRPERSON: Jiġifieri ħloqtu dan in-network.

DR. GEORGE GRECH: Ħloqna dan in-network anke mad-dipartiment mal-psikjatrija għax jekk jidħol wieħed b'overdose mid-droga jew b'overdose għax ikun ħallat l-alkoħol mal-pilloli, ġeneralment imur jarah il-psikjatra li jkun on call u t-tabib tagħna, u jekk il-każ ma jkunx purament psikjatriku, aħna nkunu nistgħu nagħtu l-intervention tagħna mill-ewwel.

Ovvjament, imbagħad sta għall-pazjent jaċċettax jew le, imma l-intervent ikun sar.

IS-SUR MANUEL MANGANI: Ħaġa oħra li xtaqt insemmi hija li t-treatment programme tagħna għandu bidu imma m'għandux tmiem.

Aħna noffru life long treatment.

Għandna nies li għadhom in contact magħna minkejja li jkunu waqfu jixorbu 11-il sena, tmien snin jew seba' snin ilu.

Dan huwa in keeping mal-concept tagħna ta' x'inhu alkoħoliżmu.

L-alkoħoliżmu hija marda li għalih m'hemmx kura bħalma hemm, per eżempju, għal infection.

Wieħed jista' jitgħallem jgħix mingħajr ma jixrob, pero' bil-kondizzjoni li jibqa' jaħdem fuqu nnifsu u jibqa' f'kuntatt mas-servizzi.

MICHAEL FARRUGIA: Is-Sur Mangani qal li dawn in-nies ma jxelfux difrejhom mal-liġi kmieni daqs dawk li jabbużaw mid-droga, pero' nafu li ċertu inċidenti tat-traffiku u ċertu kwestjonijiet familjari, inkluż ċertu vjolenza, huma relatati mat-teħid ta' alkoħol.

Imbagħad għandna wkoll nies li ma tistax issejħilhom alcoholics għax ma jixorbux alcohol kuljum, pero' dawn it-tip ta' nies jagħmlu erbat ijiem jew ħamest ijiem ma jixorbux alcohol, imbagħad is-Sibt u l-Ħadd ipattu għall-ġimgħa kollha.

X'inhi r-relazzjoni tagħkom ma' dawn it-tip ta' nies?

Kif taħdmu magħhom peress li dawn m'humiex addicted fis-sens li ma jistgħux jgħaddu siegħa mingħajr alcohol?

IS-SUR MANUEL MANGANI: Inti għamilt distinzjoni importanti, pero' rrid ngħid illi l-parti kbira tan-nies li jiġu għall-għajnuna jaqgħu fil-kategorija ta' nies li huma addicted.

Bejn 90% u 95% tan-nies li jiġu għandna huma alkoħoliċi fil-veru sens tal-kelma, iżda ċertament jeżistu ħafna iktar nies illi jabbużaw u ma jiġux għall-għajnuna.

Jista' jkun, u din hija parti min-natura ta' l-addiction, illi qabel ma titkisser sew, ma tmurx għall-għajnuna, pero' llum din il-view qed tiġi challenged.

Hemm min isostni li b'social marketing tajjeb, tista' tħajjar nies jiġu għall-għajnuna qabel ma jkunu laħqu l-qiegħ u għalihom, u għal dawk il-ftit li għandna li jiġu f'dan l-istat, għandna programmi differenti.

Filwaqt illi għal min hu addicted naħdmu fuq ċerti aspetti bħalma huma riabilitazzjoni, residential programmes, life-long abstinence mill-alkoħol, eċċ., fuq nies illi għad m'għandhomx addiction pero' li jabbużaw, naħdmu magħhom b'mod differenti, per eżempju naħdmu iktar fuq livell individwali, naħdmu fuq l-underlying problems li jkun hemm madwar ix-xorb, u nagħmlu counselling ta' tip differenti.

Jekk jirnexxielna nattiraw aktar nies li għandhom problema ta' xorb imma li għadhom m'humiex addicted, ikun hemm skop għal aktar xogħol ta' dan it-tip.

Wieħed mill-iskopijiet għaliex il-community team tagħna ma baqax jiffunzjona minn Dar iż-Żerniq kien proprju għaliex ħassejna li l-fatt illi jkun hemm servizz 'il bogħod mill-post fejn tingħata tip ta' treatment lil hard core alcoholics jista' jwassal biex dawk li ma jidentifikawx ma' din il-kategorija ta' nies, ifittxu s-servizzi.

Fuq il-kwestjoni ta' drink driving, in-nies li naħdmu f'dan il-kamp, għamilna snin ninsistu u nitolbu li tgħaddi liġi li tirrigwarda dan l-aspett u eventwalment saret.

Konna daqsxejn diżappuntati għax fil-fehma tagħna kien hemm diversi affarijiet fil-liġi li setgħu saru aħjar u waħda minnhom hija illi aħna xtaqna ħafna, u għadna nixtiequ, li meta xi ħadd titteħiedlu l-liċenzja tas-sewqan, ma tingħatalux lura qabel ma jkun segwa xi forma ta' kors jew b'xi mod jew ieħor ikun għadda minn programm.

Ovvjament mhux qed nitkellmu fuq programm residenzjali għal min m'għandux problema serja ta' alkoħol, pero' nixtiequ li l-liċenzja ma tingħatax b'mod awtomatiku.

MICHAEL FARRUGIA: Il-miżura li qed issemmi li tittieħed il-liċenzja u ma tingħatax lura qabel ma wieħed jieħu xi forma ta' kura, teżisti f'xi pajjiż ieħor?

IS-SUR MICHAEL MANGANI: Teżisti kważi f'kull pajjiż Ewropew.

MICHAEL FARRUGIA: Ħalli issa ngħid xi ħaġa dwar problemi li jinqalgħu fuq il-postijiet tax-xogħol minħabba problemi ta' alkoħol.

X'relazzjoni għandha l-Aġenzija sedqa mal-health and safety unit biex wieħed ikun jista' jassessja jekk ċertu inċidenti li jiġru fuq il-postijiet tax-xogħol humiex b'xi mod jew ieħor, relatati ma' problemi ta' alkoħol?

SINA BUGEJA: Mill-aspett preventiv, għandna s-SAFE programme li jindirizza kemm l-aspett tad-droga u kemm l-aspett ta' alkoħol fuq il-post tax-xogħol, pero' mal-health and safety department waqqafna wkoll working group.

Aħna nħossu li għandna kontribut siewi ħafna x'nistgħu nagħtu f'dak ir-rigward, kemm mill-angolu ta' droga u kemm mill-angolu ta' alkoħol.

L-idea tagħna hi li qabel ma l-affarijiet jiġu finalizzati, niddiskutu madwar mejda għax għandna ħafna proposti li nixtiequ nressqu.

MICHAEL FARRUGIA: Għalkemm fejn jidħol is-sewqan wieħed jista' jitlob lis-sewwieq jagħmel il-breathalyser test jew xi test ieħor u jekk jirrifjuta l-liġi tgħid li qed jinkrimina lilu nnifsu, f'sitwazzjonijiet oħra ma tistax tagħmel l-istess.

Tipproponu li f'każijiet fejn jidħlu health and safety fuq il-post tax-xogħol, per eżempju wara li jiġri inċident fuq il-post tax-xogħol - inċident li seta' ġie kkawżat minħabba traskuraġni jew negliġenza ta' ħaddieħor, forsi wkoll minħabba droga jew abbuż mill-alkoħol - isiru ċertu testijiet?

Per eżempju ċertu postijiet tax-xogħol jitolbu li qabel ma wieħed jiġi mpjegat, isirlu test kontra d-droga u jekk dak it-test ma jagħmlux, ma jiġix impjegat.

Hawn min jikkritika dan il-pass għax jgħid li din tmur kontra d-drittijiet ta' l-individwu, imma fl-istess waqt, ħaddieħor għandu wkoll id-drittijiet tiegħu u ħajtu għandha tiġi mħarsa mill-periklu li qed jikkawżalu ħaddieħor.

Kif qegħdin tħarsu lejn dawn il-punti?

SINA BUGEJA: L-aspett legali huwa importanti ħafna għaliex ċertu kontroll, bil-liġi u by coercion li żżommu, pero' jekk ninsew l-aspett edukattiv inkunu nsejna xi ħaġa verament importanti.

Li jiena se nikkontrolla biss għax hemm il-liġi u hemm is-swat, huwa mod wieħed kif tilħaq ċertu skop.

L-iskop tagħna huwa li nedukaw lin-nies.

Id-diskussjoni tagħna qiegħda tinfetaħ b'ċertu mod għax aħna rridu li persuna li għandha problema tkun lesta tiġi 'l quddiem għall-għajnuna iktar milli tkun imbeżża' u tipprova taħbi l-problema taħt it-tapit.

Naturalment dawn il-problemi għandhom diversi konsegwenzi.

MICHAEL FARRUGIA: Jien qed insemmi dawn l-affarijiet kollha għal raġuni waħda.

Ilna nitkellmu fuq edukazzjoni, health promotion, ix-xogħol li jagħmlu l-Caritas, l-Aġenzija sedqa, OASI, eċċ., imma r-realta' tal-ħajja hi li s-sitwazzjoni m'hijiex sejra għall-aħjar imma pjuttost għall-agħar.

Mela dan ifisser jew li l-approach li qed nieħdu m'hijiex waħda ideali għas-sitwazzjoni preżenti, jew inkella .… Naturalment huwa tajjeb li teduka imma milli jidher m'aħniex naslu.

Issa jekk l-istatistika turi mod ieħor ma nafx, imma l-affarijiet qishom sejrin għall-agħar.

Jekk mhux se nirresponsabbilizzaw lill-individwu fuq il-post tax-xogħol, fit-triq u kullimkien, we shall be missing the boat.

SINA BUGEJA: Naqbel miegħek perfettament.

Għandna npoġġu r-responsabbilta' fuq l-individwu, pero' jekk l-individwu li għandu problema m'hu se jsib l-ebda ħajt tal-kenn għaliex jekk se toħroġ ċara li għandu problema se jitlef ix-xogħol, dan se jagħżel li jaħbi l-problema biex iżomm ix-xogħol.

Ma ninsewx li meta xi ħadd jitlef ix-xogħol, ikollu problemi iżjed serji.

Jekk aħna mhux se naraw is-sitwazzjoni b'mod sħiħ imma se naraw angolu wieħed biss, m'aħniex se nsolvu l-problema.

MICHAEL FARRUGIA: Jien mhux qed ngħid illi tkeċċi mix-xogħol lil min jgħid illi huwa addicted għax-xorb.

M'hijiex kwestjoni li wieħed jaħbi problema bħal din.

Ħalli nieħu eżempju.

Jekk inti għandek sewwieq ta' minibus, jew sewwieq ta' karozza tal-linja, li huwa alcoholic jew addicted għad-droga, dan huwa ta' periklu mhux biss għalih innifsu imma anke għall-passiġġieri li qed iġorr Dan jista' jikkawżalhom periklu bil-mod kif qed isuq jew bil-mod kif qed iġib ruħu fit-triq.

Naf illi jekk se tagħmillu testijiet u ssibu pożittiv se toħloqlu problema ta' xogħol, pero' m'hijiex kwestjoni li ma jgħidlekx li għandu problema.

Jekk jgħidli li għandu problema, merħba bih, nagħtih il-kura u jekk hu possibbli nagħtih ix-xogħol.

Jiena wieħed minn dawk in-nies li nemmen illi jekk hemm xi ħadd li għandu vizzju, għandek tgħinu joħroġ minn dak il-vizzju, tara li ħareġ minnu u mbagħad tagħtih ix-xogħol.

Imma jekk ma nistax nagħmillu testijiet u fil-fatt insib li għandu l-vizzju, ma nistax inpoġġih f'xogħol li jista' jipperikola lil ħaddieħor.

SINA BUGEJA: Ikun ta' riskju għal ħaddieħor.

DR. GEORGE GRECH: Aħna qed noffru wkoll servizz lill-alkoħoliċi li jinsabu l-ħabs.

Lil dawk in-nies li jkollhom problema ta' kriminalita' - mhux biss li wieħed jisraq imma li jkun vjolenti, per eżempju, jfarrak il-karozzi - nagħmluhom assessment u mbagħad noffrulhom għajnuna.

Il-kwestjoni tax-xogħol hija ftit iktar kumplikata.

Naħseb l-iktar ħaġa importanti hu li jrid ikun hemm policy ċara.

Lil health and safety department se nippreżentawlhom dokument importanti ta' l-ILO li proprjament jindirizza l-problema ta' l-abbuż ta' alkoħol u droga fuq il-post tax-xogħol.

Hemm problemi legali, pero' l-ewwelnett irid ikun hemm policy ċara li l-managers, il-ħaddiema u l-unions jaqblu magħha, u t-tieni nett irridu nkunu ċari dwar ir-riżultati ta' l-eżami ta' l-urina għax jistgħu jinħolqu problemi kbar.

Għandek żewġ blokki kbar, l-iscreening tests u l-confirmatory tests.

Jekk dik il-problema ma tiġix solvuta, minflok ma tkun qed issolvi l-problema jista' jkun li tkun qed tkabbarha għax ikollok litigation … Per eżempju fl-Armata u fil-Korp tal-Pulizija, dawk li jinqabdu jiġu dismissed awtomatikament.

Naqbel ma' dak li qal Dr. Farrugia u fil-fatt diġa' avviċinajna lill-Public Transport Authority u issa qed nistennew li tiġi mwaqqfa l-awtorita' biex ngħinuhom ifasslu policy, imma fl-istess ħin, kif qalet Sina Bugeja, li rridu nagħmlu hu li f'din il-policy ikun hemm engrained l-aspett ta' care.

Għaliex jista' jagħti l-każ li jekk xi ħadd ikun jaf li jekk se jinqabad li għandu problema se jitkeċċa mix-xogħol, se jipprova jaħbi l-problema li mbagħad tista' toħroġ snin wara.

Aħna li rridu hu li l-bniedem jiġi waħdu, imma jekk jinqabad, irridu li l-attitudni ta' min iħaddem, ta' l-unions u ta' kulħadd, tkun li dan il-bniedem jiġi offrut għajnuna.

Fl-istess waqt, il-policy għandha tkun ċara li jekk wieħed ma jsegwix l-għajnuna ...

MICHAEL FARRUGIA: Jien qed ngħid għal min diġa' qiegħed jaħdem.

Jekk xi ħadd se jiġi mpjegat, speċjalment għal ċertu xogħol li jista' jpoġġi l-ħajja ta' ħaddieħor fil-periklu, u wara li jsirulu t-testijiet jinstab li hu pożittiv … Mhux qed ngħid li lil dan m'għandekx tħaddmu iżjed - allaħares naslu f'din l-assurdita' - iżda qed ngħid li għandek tgħinu biex jieħu l-kura li għandu bżonn, u mbagħad meta jkun ħareġ mill-vizzju jiġi offrut impjieg adattat u jsirlulu regular assessments ħalli jiġi żgurat li ma jerġax jaqa' fil-vizzju li kellu.

DR. GEORGE GRECH: Naħseb kull min jaħdem f'dan il-qasam jaqbel miegħi meta ngħid li l-attitudni tal-maġġoranza kbira tal-managers Maltin hija a caring attitude.

Meta jiltaqgħu ma' din il-problema, l-ewwel reazzjoni tagħhom ma tkunx li jqaċċtu lil dak il-ħaddiem li għandu problema, imma li jaraw jekk hemmx xi ħadd li jista' jgħinu, u jekk jista' jkun, ibegħduh minn dak it-tip ta' job li jista' jkun ta' periklu u jipprovaw jagħtuh job ieħor - f'dan il-pajjiż għandna affarijiet pożittivi wkoll - u jkunu lesti li jaċċettawh lura wara li jsegwi t-trattament.

(Interruzzjonijiet) Naturalment hemm ċertu pożizzjonijiet li m'humiex kompatibbli.

Ħa nsemmi bħala eżempju l-Armata.

Fl-Armata jagħtu ħafna kas tad-drogi and rightly so, pero' l-kwestjoni ta' l-alkoħol hija pjuttost differenti għax il-kultura ta' l-alkoħol hija aċċettata.

IĊ-CHAIRPERSON: Imma l-alkoħol m'għandux effett negattiv daqs id-droga.

M'iniex qed ngħid li m'għandkomx raġun, imma r-realta' hi li fis-soċjeta' li ngħixu, l-alkoħol huwa iktar aċċettat.

MICHAEL FARRUGIA: Li jinkwetani hu appuntu dak il-punt!

Jekk nibda naċċetta din u l-oħra ma naċċettahiex ...

DR. GEORGE GRECH: Lil Birkirkara nifirħilhom talli rebħu l-league imma x-xeni li kien hemm ta' tfal jixorbu l-birra fuq it-trakkijiet … Ma kenux tfal ta' 15 jew 16-il sena, imma kienu tfal ta' 12 jew 13-il sena.

Kienet ħaġa ta' twerwir għalija.

IĊ-CHAIRPERSON: Xeni li naraw ukoll f'festi.

DR. PAUL MICALLEF (Konsulent, Caritas): Waħda mill-affarijiet li semmiet Mrs. Bugeja fil-bidu, kienet l-issue tal-coordination.

Meta sar il-working group fl-1993 u mbagħad sar il-Meli report, l-Aġenzija sedqa kienet ġiet imwaqqfa fuq il-punt prinċipali ta' coordination.

Nixtieq nistaqsi lil Mrs. Bugeja, at this point in time, x'tara li hu l-irwol ta' l-Aġenzija sedqa, bħala aġenzija nazzjonali, għar-rigward koordinament, speċjalment meta fil-pajjiż hawn numru ta' aġenziji li jaħdmu fil-qasam ta' l-addictive behaviour.

Uħud minn dawn l-aġenziji m'humiex qegħdin hawn, per eżempju, l-Gamblers Anonymous ...

IĊ-CHAIRPERSON: Kienu mistiedna.

DR. PAUL MICALLEF: Ma rridx niftiehem li m'humiex hawn għax ma kenux mistiedna, imma għax bħalissa l-gambling qiegħed fuq moħħna minħabba li qed nagħmlu seminar proprju dwar dan.

SINA BUGEJA: Nista' nibda billi ngħid li saru ħafna attenti biex isir koordinament iktar sħiħ milli fir-realta' forsi rnexxa.

Insemmi, per eżempju, id-data collection.

L-Aġenzija sedqa kienet ħadet pożizzjoni ċara li ma kienet qed tinġabar l-ebda tip ta' informazzjoni nazzjonali u allura pproponiet li tibda tinġabar.

Ħafna aġenziji taw l-informazzjoni u konna ngħadduha, pero' qatt ma kienet informazzjoni sħiħa għax qatt ma kienet offruta minn kullimkien.

Dak kien aspett wieħed.

Għar-rigward ta' koordinazzjoni ta' xogħol, aħna nħarsu lejn dak li qiegħed jiġri u nipprovaw nidentifikaw il-lakuni li jeżistu.

Iktar milli nipprovaw nirrepetu dak li diġa' jeżisti, għax naħseb li din hija l-problema prinċipali li għandna fil-pajjiż, inħarsu lejn x'hawn nieqes.

Donnu li f'pajjiżna għandna tendenza li nħarsu lejn dak li qiegħed jaħdem u nipprovaw nagħmlu bħalu u naħseb li dik hija l-problema.

U bħala aġenzija, aħna għamilniha ċara li bl-evalwazzjoni li ssir b'mod regolari u billi naraw it-trends ta' x'qed jiġri fil-pajjiż, nidentifikaw in-nuqqasijiet li jeżistu biex imbagħad noffru s-servizz meħtieġ.

Eżempju li diġa' semmejt qabel huwa s-secondary prevention.

Kien hemm kważi a cry for help għal dak is-settur.

Dan in-nuqqas ħareġ ċar u għaldaqstant żviluppajna programm speċifikament għal dak is-settur.

Jiena naħseb li l-bażi prinċipali għall-koordinazzjoni hija preċiżament illi kull meta niddiskutu proġetti jew programmi ġodda, naraw dak li qiegħed jaħdem u jiffunzjona, merħba bih, u nidentifikaw in-nuqqas li hawn u flimkien naraw kif nistgħu nimlew il-gaps li jkunu jeżistu.

SINA BUGEJA: Illum teżisti l-kummissjoni nazzjonali u naħseb li huwa r-remit tagħha li tagħmel din it-tip ta' koordinazzjoni.

Jiena ngħid li tpoġġi fuq il-mejda dak li qiegħed jagħmel kulħadd - ċertament mhux biex wieħed jgħid li dak li qed jagħmel hu, hu tajjeb u dak li qed jagħmel ħaddieħor hu ħażin; ma naħsibx li dak huwa l-argument - u flimkien naraw fejn hawn nuqqas.

Importanti li dan isir għax kulħadd għandu riżorsi limitati, kemm dawk finanzjarji u kemm dawk umani.

Fejn nidentifikaw nuqqas, naħseb nistgħu b'mod matur ngħidu li jiena nista' noffri din il-biċċa u inti tista' toffri dik il-biċċa.

Naħseb nistgħu wkoll niżviluppaw programmi li naħdmu fuqhom flimkien, pero' biex isir hekk, ħadd ma jrid ikollu aġenda varja, kulħadd irid ikollu skop wieħed.

Fl-aħħar mill-aħħar, qed naħdmu f'soċjeta' li għandha ċertu problemi u li aħna nħossu li nistgħu ngħinuha lil din is-soċjeta'.

Jekk inpoġġu kollox fuq il-mejda u naraw verament x'għandu bżonn il-pajjiż, inkunu kapaċi nidentifikaw x'inhu n-nuqqas u imbagħad naraw kif flimkien nistgħu noħolqu dak li hemm bżonn.

IĊ-CHAIRPERSON: Għal-lum se nieqaf hawnhekk.

Jekk hawn xi ħadd preżenti f'din il-Kamra li jixtieq jagħmel xi mistoqsija biex tinġabar aktar informazzjoni u biex inpoġġu rasna iktar flimkien, nistiednu jibgħat il-mistoqsijiet tiegħu lilna bħala kumitat ħalli mbagħad nagħmluhom aħna.

Interessanti ħafna li kellna lilkom it-tnejn hawnhekk tistaqsu mistoqsijiet lil xulxin.

(Interruzzjonijiet)

Jien napprezza li jkun hawn opinjonijiet u fatti li forsi jkunu jridu jiġu questioned.

Kif għedt, jekk hawn min għandu xi mistoqsijiet li jixtieq li aħna nikkonsidraw u nagħmluhom lill-aġenzija konċernata, jista' jibgħathomna.

Naturalment wieħed jirrikonoxxi li kull għaqda li taħdem f'dan il-qasam qed tagħmel l-almu tagħha għall-ġid tal-poplu tagħna.

Il-ġimgħa d-dieħla m'aħniex se niltaqgħu u tirċievu l-aġenda għal-laqgħa li jmiss aktar tard.

Nirringrazzjakom.

Fid-9.05 p.m. il-Kumitat aġġorna għal data li kellha tiġi komunikata aktar tard.


KUMITAT PERMANENTI DWAR L-AFFARIJIET SOĊJALI

LAQGĦA NRU.

It-Tlieta, 9 ta' Mejju, 2000

Il-Kumitat Permanenti dwar l-Affarijiet Soċjali ltaqa' fil-Palazz, il-Belt Valletta, fis-7.13 p.m

L-Onor.

Helen D'Amato, President tal-Kumitat, ippresediet.

PREŻENTI

L-Iskrivana qalet it-talba.

Il-Minuti tal-laqgħa Nru. 31 li saret fit-2 ta' Mejju, 2000 kienu konfermati.

SERVIZZI FIL-QASAM TA' L-ADDICTIVE BEHAVIOUR

Il-Kumitat irriżuma mit-2 ta' Mejju 2000 id-diskussjoni dwar servizzi fil-qasam ta' l-addictive behaviour.

Ic-Chairperson informat lill-Kumitat bl-informazzjoni li ġabret b'riferenza għall-punti mqajma fl-aħħar laqgħa dwar ħlas ta' benefiċċji soċjali lil priġunieri, u nformat ukoll lill-Membri li l-kumitat kien irċieva dawn id-dokumenti mingħand l-Aġenzija sedqa:-

Sedqa biennial report 1997-1998; u

dawn id-dokumenti mingħand is-Sense Group:-

Tagħrif dwar The Sense Group flimkien ma' kopja ta' reklami li l-istess grupp għamlu; u

Żewġ videos biex jgħinu lill-ġenituri jedukaw lill-uliedhom dwar abbuż minn aħkoħol.

Il-Kumitat stieden lir-rappreżentanti ta' l-Alcoholics Anonymous jieħdu sehem fid-diskussjoni u ppreżentaw lill-Kumitat dokumenti li ġew ippubblikati mill-istess għaqda, flimkien ma' kopja ta' ittra mibgħuta mid-Dipartiment tas-Saħħa b'riferenza għall-post li l-AA kienu jokkupaw fi Strada Stretta, il-Belt Valletta u ittra mibgħuta mill-AA lill-Viċi Prim Ministru u Ministru għall-Politika Soċjali dwar l-istess suġġett.

Fis-7.32 p.m. il-Kumitat kien sospiż minħabba sejħa għal quorum fil-Kamra tad-Deputati u rriżuma fis-7.37 p.m.

Il-Kumitat stieden ukoll lil Ms Sina Bugeja, Chief Executive, Dr George Grech, Clinical Director u lis-Sur Manuel Mangani, Head of alcohol services fl-Aġenzija sedqa jieħdu sehem fid-diskussjoni.

Ms Sina Bugeja ppreżentat lill-Kumitat rapport dwar l-Aġenzija sedqa – "The National Agency against drug and alcohol abuse"

Fit-8.22 p.m. il-Kumitat kien sospiż minħabba sejħa għal quorum fil-Kamra tad-Deputati u rriżuma fit-8.27 p.m.

Dr Paul Micallef, Konsulent mal-Caritas, għamel ukoll intervent waqt din il-laqgħa.

Fid-9.05 p.m. il-Kumitat aġġorna għal data li kellha tiġi komunikata aktar tard.

PAULINE ABELA GĦALL-ISKRIVAN TAL-KAMRA

PRESIDENT TAL-KUMITAT

Proceedings, agenda, minutes and transcripts of the parliamentary committees docx


KUMITATI TAL-KAMRA TAD-DEPUTATI

KUMITAT PERMANENTI DWAR IX-XOGĦOL TAL-KAMRA

AVVIŻ

Laqgħa Nru. 30

It-Tlieta, 6 ta' Ġunju 2000, fil-5.30 p.m.

Il-Kumitat Permanenti dwar ix-Xogħol tal-Kamra se jiltaqa' nhar it-Tlieta, 6 ta' Ġunju 2000, fil-5.30 p.m. fil-Kamra tal-Kumitati fil-Palazz il-Belt, b'din l-agenda:-

Xogħol tal-Kamra; u

Affarijiet oħra.

5 ta' Ġunju 2000 SKRIVAN TAL-KAMRA


LAQGĦA NRU.

It-Tlieta, 6 ta' Ġunju 2000

Il-Kumitat Permanenti dwar ix-Xogħol tal-Kamra ltaqa' fil-Palazz, il-Belt Valletta,

fil-5.33 p.m.

Mr Speaker, l-Onor Anton Tabone, ippresjeda.

PREŻENTI

Il-Viċi Prim Ministru u Ministru għall-Politika Soċjali, l-Onor Carmelo Abela, l-Onor Frederick Azzopardi u l-Onor George Vella.

Il-Minuti ta' Laqgħa Nru 29 li saret fit-8 ta' Mejju 2000, kienu konfermati.

XOGĦOL TAL-KAMRA

Il-Viċi Prim Ministru u Ministru għall-Politika Soċjali informa lill-Kumitat li l-ħsieb tal-Gvern kien li:

(i) l-Kamra tkompli bid-diskussjoni fl-istadju ta' Kumitat fuq l-Abbozz ta' Liġi għat-Twaqqif ta' Awtorita' ta' Malta dwar il-Komunikazzjoni (Abbozz Nru 71) u, meta jkun qed jiltaqa' l-Kumitat Permanenti għall-Konsiderazzjoni ta' Abbozzi ta' Liġi biex jiddiskuti l-Abbozz ta' Liġi li jemenda l-Att dwar ix-Xandir (Abbozz Nru 56), il-Kamra tgħaddi biex tiddiskuti t-Tieni Qari ta' l-Abbozz ta' Liġi li jemenda l-Att dwar il-Bastimenti Merkantili (Abbozz Nru 30); warajhom tibda d-diskussjoni fuq it-Tieni Qari ta' l-Abbozz ta' Liġi li jemenda l-Att dwar l-Affarijiet tal-Konsumatur (Abbozz Nru 58), l-Abbozz ta' Liġi dwar il-Kunsill Malti għall-Artiġjanat (Abbozz Nru 72); u

(ii) minflok is-seduti ta' nhar l-Erbgħa, 7 ta' Ġunju, festa pubblika, għandhom isiru żewġ seduti nhar il-Ġimgħa, 16 ta' Ġunju 2000.

L-Onor George Vella qajjem il-punt dwar ftehim li kien intlaħaq fil-Kumitat Permanenti dwar l-Affarijiet Barranin li ssir talba lill-Kumitat Permanenti dwar ix-Xogħol tal-Kamra sabiex id-Draft National Plan for the Adoption of the Acquis jiġi diskuss fil-Kamra.

Fis-6.03 p.m. il-Kumitat aġġorna għal data li kellha tiġi komunikata aktar tard.

SKRIVAN TAL-KAMRA


KUMITATI TAL-KAMRA TAD-DEPUTATI

AVVIŻ

Laqgħa Nru. 31

It-Tnejn, 19 ta' Ġunju 2000, fil-5.30 p.m.

Il-Kumitat Permanenti dwar ix-Xogħol tal-Kamra se jiltaqa' nhar it-Tnejn, 19 ta' Ġunju 2000, fil-5.30 p.m. fil-Kamra tal-Kumitati fil-Palazz il-Belt, b'din l-agenda:-

Xogħol tal-Kamra; u

Affarijiet oħra.

16 ta' Ġunju 2000 SKRIVAN TAL-KAMRA


LAQGĦA NRU.

It-Tnejn, 19 ta' Ġunju 2000

fil-5.32 p.m.

PREŻENTI

Il-Viċi Prim Ministru u Ministru għall-Politika Soċjali, l-Onor Frederick Azzopardi, l-Onor Victor Galea Pace, l-Onor Joe Mizzi u l-Onor George Vella.

Il-Minuti ta' Laqgħa Nru 30 li saret fis-6 ta' Ġunju 2000, kienu konfermati.

XOGĦOL TAL-KAMRA

Għall-proposta tal-Viċi Prim Ministru u Ministru għall-Politika Soċjali li d-dibattitu fuq id-Draft National Plan for the Adoption of the Acquis isir nhar il-Ħamis, 8 ta' Ġunju 2000, l-Onor George Vella informa lill-Kumitat li peress li l-Oppożizzjoni ma kinitx ġiet informata qabel b'din il-proposta, ikun aħjar jekk l-ewwel tiġi diskussa fil-Grupp Parlamentari.

Il-Viċi Prim Ministru u Ministru għall-Politika Soċjali informa lill-Kumitat li l-ħsieb tal-Gvern kien li d-dibattitu fuq ir-riżoluzzjoni dwar it-trasferiment ta' artijiet isir il-Ħamisf'seduta li tibda mid-9.00 a.m. sa l-10.00 p.m. b'waqfa bejn is-2.00 p.m. u l-5.00 p.m. L-Onor Joe Mizzi informa lill-Kumitat li għal dan id-dibattitu l-Oppożizzjoni kienet tinħtieġ tliet seduti li jkunu jinkludu l-ħin tal-mistoqsijiet u l-aġġornament, u għaldaqstant il-proposta tal-Gvern ma kinitx aċċettabbli.

Il-Viċi Prim Ministru u Ministru għall-Politika Soċjali informa lill-Kumitat li l-ħsieb tal-Gvern kien li l-programm tax-xogħol parlamentari jibqa' l-istess bħal dak indikat fil-laqgħa preċedenti, bil-possibbilta' li tibda ssir seduta nhar ta' Tnejn fil-għodu u żewġ seduti nhar ta' Ġimgħa.

Fil-5.51 p.m. il-Kumitat aġġorna għal data li kellha tiġi komunikata aktar tard.

SKRIVAN TAL-KAMRA


KUMITAT PERMANENTI DWAR IX-XOGĦOL TAL-KAMRA

LAQGĦA NRU.

It-Tnejn, 17 ta' Lulju 2000

Il-Kumitat Permanenti dwar ix-Xogħol tal-Kamra ltaqa' fil-Palazz, il-Belt Valletta,

fil-5.33 p.m.

Mr Speaker, l-Onor Anton Tabone, ippresjeda.

PREŻENTI

Il-Minuti ta' Laqgħa Nru 31 li saret fid-19 ta' Ġunju 2000, kienu konfermati.

XOGĦOL TAL-KAMRA

Il-Viċi Prim Ministru u Ministru għall-Politika Soċjali informa lill-Kumitat li l-ħsieb tal-Gvern kien li:-

1. wara li jintemm id-dibattitu fuq it-Tieni Qari ta' l-Abbozz ta' Liġi dwar Awtorita' ta' Malta dwar ir-Riżorsi - Abbozz Nru 76 - il-Kamra tgħaddi għad-diskussjoni fuq it-Tieni Qari ta' l-Abbozz ta' Liġi dwar l-Awtorita' ta' l-Istatistika ta' Malta - Abbozz Nru 64 - u l-Abbozz ta' Liġi li jemenda l-Att dwar il-Kompetizzjoni - Abbozz Nru 61;

2. il-Kamra taġġorna għall-vaganzi tas-sajf nhar il-Ġimgħa, 28 ta' Lulju, u terġa' tiltaqa' nhar it-Tnejn, 18 ta' Settembru; u li

3. sa l-aħħar ta' Settembru possibbilment tkun ġiet diskussa r-riżoluzzjoni dwar il-konfini elettorali u d-Draft National Plan for the Adoption of the Acquis.

Fuq punt imqajjem mill-Onor Joe Mizzi dwar proposta li kienet saret mill-Kap ta' l-Oppożizzjoni li b'koperazzjoni bejn iż-żewġ naħat tal-Kamra jitħejja abbozz ta' liġi dwar id-drittijiet ta' l-annimali, il-Viċi Prim Ministru u Ministru għall-Politika Soċjali rriżerva li jgħaddi lill-Oppożizzjoni d-deċiżjoni tal-grupp parlamentari tan-naħa tal-Gvern li kellu jiddiskuti din il-proposta.

Fil-5.54 p.m. il-Kumitat aġġorna għal data li kellha tiġi komunikata aktar tard.

SKRIVAN TAL-KAMRA


KUMITATI TAL-KAMRA TAD-DEPUTATI

AVVIŻ

Laqgħa Nru. 33

It-Tlieta, 19 ta' Settembru 2000, fil-5.30 p.m.

Il-Kumitat Permanenti dwar ix-Xogħol tal-Kamra se jiltaqa' nhar it-Tlieta, 19 ta' Settembru 2000, fil-5.30 p.m. fil-Kamra tal-Kumitati fil-Palazz il-Belt, b'din l-agenda:-

Xogħol tal-Kamra; u

Affarijiet oħra.

18 ta' Settembru 2000 SKRIVAN TAL-KAMRA


LAQGĦA NRU.

It-Tlieta, 19 ta' Settembru 2000

fil-5.34 p.m.

PREŻENTI

Il-Viċi Prim Ministru u Ministru għall-Politika Soċjali, l-Onor Victor Galea Pace, l-Onor Joe Mizzi u l-Onor George Vella.

Il-Minuti ta' Laqgħa Nru 32 li saret fis-17 ta' Lulju 2000, kienu konfermati.

XOGĦOL TAL-KAMRA

1. l-Erbgħa, 20 ta' Settembru, ma jkunx hemm seduti tal-Parlament, u l-Kamra terġa' tiltaqa' nhar il-Ġimgħa, 22 ta' Settembru, b'seduta fil-għodu u oħra fil-għaxija, u li għal dawk is-seduti u għal matul il-ġimgħa ta' wara, l-Abbozzi ta' Liġi li kienu jidhru fuq l-aġenda kellhom jibqgħu jidhru fl-istess ordni;

2. il-mozzjoni dwar tibdil fil-konfini tad-distretti elettorali tiġi diskussa nhar l-Erbgħa, 27 ta' Settembru;

3. il-mozzjoni ta' l-Onor Jose' Herrera dwar Avviż Legali Nru 124 ta' l-2000 tiġi diskussa nhar il-Ħamis, 28 ta' Settembru; u li

4. id-diskussjoni fuq il-programm nazzjonali għall-adozzjoni ta' l-acquis (NPAA) isir fi tmien seduti matul il-ġimgħa bejn it-2 u s-6 ta' Ottubru, b'mod li jkun hemm żewġ seduti t-Tnejn, it-Tlieta, l-Erbgħa u l-Ġimgħa.

Il-Kumitat qabel li:

1. tittieħed seduta waħda għad-diskussjoni fuq il-mozzjoni dwar tibdil fil-konfini tad-distretti elettorali, bl-arranġament li jekk ikun hemm bżonn, is-seduta titwal ftit sakemm tintemm id-diskussjoni;

2. tittieħed seduta waħda għad-diskussjoni fuq il-mozzjoni ta' l-Onor Jose' Herrera dwar Avviż Legali Nru 124 ta' l-2000; u li

3. l-ħin tad-diskussjoni fuq l-NPAA jinqasam indaqs bejn kelliema tal-Gvern u kelliema ta' l-Oppożizzjoni.

Fuq punt imqajjem mill-Onor George Vella, il-Kumitat iddiskuta fil-qosor il-punt dwar il-korrettezza legali ta' artiklu f'liġi li kienet għadha kemm għaddiet mill-Parlament, l-Att ta' l-2000 li jemenda l-Att dwar Bastimenti Merkantili, liema artiklu jittratta r-ratifika ta' diversi trattati mingħajr diskussjoni fil-Parlament.

L-Onor Joe Mizzi qajjem il-punt li wara l-inċidenti li kienu ġraw dak inhar, fejn membri tal-moviment Greenpeace kienu telgħu fuq il-bejt tal-Palazz u niżlu bi ħbula mal-faċċata ta' l-istess Palazz, u fejn persuna kienet daħlet bi żball fis-Sala tal-Parlament, kien hemm bżonn li tiġi riveduta s-sitwazzjoni tas-sigurta' fil-Palazz.

Mr Speaker informa lill-Kumitat li l-Commonwealth Parliamentary Association (CPA) kienet stiednet lill-Parlament jinnomina persuna jew tnejn, eskluż Membri Parlamentari, sabiex jattendu l-Millennium Youth Parliament li s-CPA se torganizza bejn it-22 u l-24 ta' Novembru 2000.

Il-Whips taż-żewġ gruppi parlamentari aktar tard kellhom jissuġġerixxu parteċipant/i għal din l-attivita'.

Fis-6.01 p.m. il-Kumitat aġġorna għal data li kellha tiġi komunikata aktar tard.

SKRIVAN TAL-KAMRA


KUMITATI TAL-KAMRA TAD-DEPUTATI

KUMITAT PERMANENTI DWAR IX-XOGĦOL TAL-KAMRA

AVVIŻ

Laqgħa Nru. 34

It-Tnejn, 9 ta' Ottubru 2000, fil-5.30 p.m.

Il-Kumitat Permanenti dwar ix-Xogħol tal-Kamra se jiltaqa' nhar it-Tnejn, 9 ta' Ottubru 2000, fil-5.30 p.m. fil-Kamra tal-Kumitati fil-Palazz il-Belt, b'din l-agenda:-

Xogħol tal-Kamra; u

Affarijiet oħra.

9 ta' Ottubru 2000 SKRIVAN TAL-KAMRA


LAQGĦA NRU.

It-Tnejn, 9 ta' Ottubru 2000

Il-Kumitat Permanenti dwar ix-Xogħol tal-Kamra ltaqa' fil-Palazz, il-Belt Valletta,

fil-5.35 p.m.

Mr Speaker, l-Onor Anton Tabone, ippresjeda.

PREŻENTI

Il-Viċi Prim Ministru u Ministru għall-Politika Soċjali, l-Onor Victor Galea Pace, l-Onor Joe Mizzi u l-Onor George Vella.

Fuq punt imqajjem mill-Onor George Vella, il-Kumitat qabel li fit-tieni paġna tal-Minuti ta' Laqgħa Nru 33 li saret fid-19 ta' Settembru 2000, wara l-kliem "jittratta r-ratifika ta' diversi trattati" għandu jiżdied il-kliem "mingħajr diskussjoni fil-Parlament".

Il-Minuti ta' Laqgħa Nru 33 li saret fid-19 ta' Settembru 2000, kif emendati, kienu konfermati.

XOGĦOL TAL-KAMRA

Il-Viċi Prim Ministru u Ministru għall-Politika Soċjali informa lill-Kumitat li l-ħsieb tal-Gvern kien li:-

1. l-Parlament ikompli bid-diskussjoni fuq it-Tieni Qari ta' l-Abbozz ta' Liġi dwar l-Awtorita' għas-Saħħa u s-Sigurta' fuq il-Post tax-Xogħol – Abbozz Nru 63; u li

2. d-diskussjoni fuq il-Mozzjoni ta' l-Onor Angelo Farrugia dwar l-avviżi legali li jirregolaw it-tariffi fil-qrati kellha ssir nhar il-Ħamis, 19 ta' Ottubru, fejn il-ħin tad-diskussjoni jinqasam indaqs bejn kelliema tal-Gvern u kelliema ta' l-Oppożizzjoni, bl-introduzzjoni u l-winding up għall-Oppożizzjoni, u bir-riżerva li jekk ikun hemm bżonn, il-ħin ta' l-interruzzjoni tax-xogħol jitwal bi ftit sakemm tintemm id-diskussjoni.

Fuq il-punt imqajjem mill-Onor George Vella fl-aħħar laqgħa tal-Kumitat, dwar il-korrettezza legali ta' artiklu fl-Att ta' l-2000 li jemenda l-Att dwar Bastimenti Merkantili, liema artiklu jittratta r-ratifika ta' diversi trattati mingħajr diskussjoni fil-Parlament, il-Viċi Prim Ministru u Ministru għall-Politika Soċjali informa lill-Kumitat li l-pożizzjoni baqgħet li dawk it-trattati li skond l-Att dwar ir-Ratifika ta' Trattati jinħtieġ li jiġu approvati mill-Parlament, xorta waħda jkunu jridu jiġu diskussi fil-Parlament.

Fil-5.56 p.m. il-Kumitat aġġorna għal data li kellha tiġi komunikata aktar tard.

SKRIVAN TAL-KAMRA


KUMITATI TAL-KAMRA TAD-DEPUTATI

AVVIŻ

Laqgħa Nru. 35

It-Tnejn, 30 ta' Ottubru 2000, fil-5.30 p.m.

Il-Kumitat Permanenti dwar ix-Xogħol tal-Kamra se jiltaqa' nhar it-Tnejn, 30 ta' Ottubru 2000, fil-5.30 p.m. fil-Kamra tal-Kumitati fil-Palazz il-Belt, b'din l-agenda:-

Xogħol tal-Kamra.

27 ta' Ottubru 2000 SKRIVAN TAL-KAMRA


LAQGĦA NRU.

It-Tnejn, 30 ta' Ottubru 2000

fil-5.35 p.m.

PREŻENTI

Il-Viċi Prim Ministru u Ministru għall-Politika Soċjali u l-Onor Joe Mizzi.

Il-Minuti ta' Laqgħa Nru 34 li saret fid-9 ta' Ottubru 2000, kienu konfermati.

XOGĦOL TAL-KAMRA

Il-Viċi Prim Ministru u Ministru għall-Politika Soċjali informa lill-Kumitat li l-ħsieb tal-Gvern kien li wara li tintemm id-diskussjoni fl-istadju ta' Kumitat fuq l-Abbozz ta' Liġi dwar l-Awtorita' għas-Saħħa u s-Sigurta' fuq il-Post tax-Xogħol (Abbozz Nru 63), il-Kamra tgħaddi biex tibda d-diskussjoni fuq it-Tieni Qari ta' l-Abbozz ta' Liġi dwar il-Komunikazzjonijiet u Transazzjonijiet Elettroniċi (Abbozz Nru 68); segwita bid-diskussjoni fuq it-Tieni Qari ta' l-Abbozz ta' Liġi li jemenda l-Ordinanza tad-Dwana (Abbozz Nru 70), it-Tieni Qari ta' l-Abbozz ta' Liġi dwar il-Protezzjoni u l-Privatezza tad-Data (Abbozz Nru 66), u t-Tieni Qari ta' l-Abbozz ta' Liġi dwar il-Proċeduri Legali (Abbozz Nru 74).

Il-Viċi Prim Ministru u Ministru għall-Politika Soċjali informa wkoll lill-Kumitat li għadd ta' Membri Parlamentari miż-żewġ naħat tal-Kamra kienu se jattendu l-laqgħa ta' l-Assemblea għall-Parlamentari tal-pajjiżi membri tal-Ġnus Magħquda li se ssir f'Ruma fl-4 u l-5 ta' Novembru 2000 fl-okkażjoni tal-Ġublew tal-Kristjaneżmu.

Għaldaqstant fis-seduta ta' fil-għaxija ta' l-Erbgħa 1 ta' Novembru 2000, il-Parlament kellu jaġġorna għal nhar it-Tnejn 6 ta' Novembru 2000, fis-6.00 p.m.

Fis-5.45 p.m. il-Kumitat aġġorna għal data li kellha tiġi komunikata aktar tard.

SKRIVAN TAL-KAMRA


KUMITATI TAL-KAMRA TAD-DEPUTATI

KUMITAT PERMANENTI DWAR L-AFFARIJIET SOĊJALI

AVVIŻ

Laqgħa Nru. 33

It-Tlieta, 31 ta' Ottubru 2000 f'nofsinhar

Il-Kumitat Permanenti dwar l-Affarijiet Soċjali ser jiltaqa' nhar it-Tlieta, 31 ta' Ottubru, 2000 f'nofsinhar fil-Kamra tal-Kumitati fil-Palazz il-Belt b'din l-aġenda:-

Preżentazzjoni mill-Kummissjoni Nazzjonali għas-Saħħa Mentali, tal-Community Mental Health Strategic Plan.

27 ta' Ottubru, 2000 SKRIVAN TAL-KAMRA


(Rapport Uffiċjali u Rivedut)

Laqgħa Nru. 33

It-Tlieta, 31 ta' Ottubru, 2000

Stampat fl-Uffiċċju ta' l-Iskrivan

Prezz Lm1

Laqgħa Nru. 33

It-Tlieta, 31 ta' Ottubru, 2000

Il-Kumitat iltaqa' fil-Palazz, il-Belt Valletta, fn-12.32p.m.

MICHAEL FARRUGIA: Sinjura President, qabel nibdew nixtieq inqajjem punt, pero' la m'aħniex f'laqgħa bħal tas-soltu, forsi ningħata permess inqajjem dan il-punt f'laqgħa oħra.

IĊ-CHAIRPERSON (Onor. Helen D'Amato): Il-punt jirrigwarda l-minuti?

MICHAEL FARRUGIA: Le, mhux fuq il-minuti, fuq l-andament tal-kumitat.

IĊ-CHAIRPERSON: Mela ħalli l-ewwel ngħaddu għall-konferma tal-minuti.

MICHAEL FARRUGIA: Basta ningħata permess inqajjem dan il-punt f'laqgħa oħra u ma jingħadx li l-punt kelli nressqu f'din il-laqgħa bħala l-ewwel laqgħa.

IĊ-CHAIRPERSON: Alright.

Il-minuti jistgħu jiġu konfermati?

Il-Minuti tal-laqgħa Nru. 32 li saret fid-9 ta' Mejju, 2000 ġew konfermati.

IC-CHAIRPERSON: Nixtieq nibda billi nirringrazzja mhux biss lill-membri tal-kumitat u lill-Onor.

Frederick Azzopardi li qed jissostitwixxi lill-Onor.

Jean Pierre Farrugia li kellu impenn xi mkien ieħor u allura ma setax jattendi, imma lill-membri tal-Kummissjoni Nazzjonali dwar is-Saħħa Mentali, lill-membri mill-management team ta' Mount Carmel Hospital u lil Prof. Mark O'Callaghan li ħadmu fuq id-dokument li llum ġew biex jippreżentawlna - "A strategy for community mental health services".

Din l-istrateġija li kienet tissemma fid-dokument "National Policy on Mental Health Service" li ħareġ fl-1995, donnu li ma qabditx, pero' jidher li issa għandna xi ħaġa iktar konkreta.

Ma nistax nikkummenta fuq l-istrateġija nnifisiha għaliex id-dokument għadni kif irċevejtu, pero' llum qegħdin nistennew presentation min-naħa tagħkom to have an outline of the strategy.

Jien nixtieq li 'l quddiem – wara li nkunu rajna d-dokument bil-kalma kollha - ikollna laqgħat apposta tal-Kumitat għall-Affarijiet Soċjali biex nidħlu fid-dettall ta' dan id-dokument u nressqu xi mistoqsijiet li jista' jkollna.

Qed nieħu gost li wasalna f'dan l-istadju għaliex importanti li lill-persuni li għandhom problemi ta' saħħa mentali nagħtuhom il-kura li jkollhom bżonn.

L-Isptar Monte Carmeli se jibqa' jkollna bżonnu għaliex f'ċerti mumenti n-nies bi problemi ta' saħħa mentali se jkollhom bżonn il-kura ta' sptar, pero' ma jfisssirx li dawn in-nies għandhom bilfors jiġu istituzzjonalizzati minħabba nuqqas ta' servizzi fil-komunita'.

Jekk ikollhom bżonn jidħlu l-isptar, ħalli jidħlu, imma ż-żmien tagħhom fl-isptar għandu jkun the minimum possible.

Għandhom jibqgħu l-isptar sakemm ikollhom bżonn il-kura u mhux jitħallew hemmhekk minħabba nuqqas ta' servizzi fil-komunita'.

Ladarba jkunu ħadu l-kura u tkun ħadmet fuqhom, għandhom jerġgħu lura fil-komunita'.

Ovvjament faċli tgħid li min jista' jmur lura fil-komunita' għandu jmur lura fil-komunita', pero' dawn jibqa' jkollhom bżonn numru ta' servizzi li huma multi-dixxiplinarji.

Mhux biżżejjed li jkun hemm psikjatra on call, mhux biżżejjed li jkun hemm social worker, imma jrid ikun hemm team ta' nies professjonali għax il-bżonnijiet ta' dawn in-nies m'humiex kollha l-istess.

Il-bżonnijiet ta' dawn in-nies huma diversi.

M'hijiex kwestjoni li servizz wieħed se jolqot lil kulħadd.

Ma tistax tolqot lil kulħadd b'ġebla waħda.

Naf li l-kummissjoni diġa' bdiet tagħmel il-ħidma tagħha fil-komunita' permezz ta' ftehim li għamlet ma' Villa Chelsea.

Nies li kienu fl-Isptar Monte Carmeli issa qegħdin joqogħdu fi flats għax ir-raġuni li dawn kienu fl-isptar kien proprju għax ma kellhomx fejn joqogħdu u mhux għax kellhom bżonn xi kura li trid tingħata fl-isptar.

Veru li n-numru għadu żgħir, jiġifieri m'huwiex il-każ li aħna ferħanin b'din is-sitwazzjoni and so we may rest on our laurels, but at least, it is a start.

L-għan tagħna hu li nkomplu nkabbru dan in-network, din ix-xibka, biex niġbru fiha l-ikbar numru ta' nies li nistgħu.

MICHAEL FARRUGIA: Naħseb li jkun unfair għad-diversi gvernijiet li kellna fl-aħħar snin jekk ngħidu li qatt ma sar xejn fil-qasam ta' community mental health care.

Veru li ma kienx hemm dokument li jispeċifika strateġija, imma jekk ngħidu li fl-aħħar ħames snin ma sar xejn f'dan il-qasam, ma nkunux qed ngħidu l-verita'.

IĊ-CHAIRPERSON: Issa għandna strateġija li tkopri perijodu ta' għaxar snin, pero' naturalment din ma tistax isseħħ mil-lum għal għada għax hemm diversi konsiderazzjonijiet li jridu jiġu kkonsidrati.

MARK O'CALLAGHAN (Konsulent, Kummissjoni Nazzjonali dwar is-Saħħa Mentali): The strategy document is divided in two parts.

Fis-1.25 p.m. il-Kumitat aġġorna għal data li kellha tiġi komunikata aktar tard.


KUMITAT PERMANENTI DWAR L-AFFARIJIET SOĊJALI

LAQGĦA NRU.

It-Tlieta, 31 ta' Ottubru, 2000

Il-Kumitat Permanenti dwar l-Affarijiet Soċjali ltaqa' fil-Palazz, il-Belt Valletta, fn-12.32 p.m

L-Onor.

Helen D'Amato, President tal-Kumitat, ippresediet.

PREŻENTI

L-Iskrivana qalet it-talba.

Il-Minuti tal-laqgħa Nru. 32 li saret fid-9 ta' Mejju, 2000 kienu konfermati.

Il-Kumitat stieden lil Prof Mary Therese Podesta', Chairperson tal-Kummissjoni Nazzjonali dwar is-Saħħa Mentali, u lil Prof Mark O'Callaghan, konsulent imqabbad mill-istess kummissjoni, jagħmlu l-preżentazzjoni tagħhom dwar il-community mental health strategic plan.

Prof Mark O'Callaghan ippreżenta lill-Kumitat kopja ta' dokument intitolat "A stragegy for community mental health services".

Matul il-laqgħa tkellem ukoll Dr A J Amato Gauci, membru tal-Management Team ta' l-Isptar Monte Carmeli.

PAULINE ABELA GĦALL-ISKRIVAN TAL-KAMRA

PRESIDENT TAL-KUMITAT


KUMITATI TAL-KAMRA TAD-DEPUTATI

KUMITAT PERMANENTI DWAR IX-XOGĦOL TAL-KAMRA

AVVIŻ

Laqgħa Nru. 36

L-Erbgħa, 15 ta' Novembru 2000, fil-5.30 p.m.

Il-Kumitat Permanenti dwar ix-Xogħol tal-Kamra se jiltaqa' nhar l-Erbgħa, 15 ta' Novembru 2000, fil-5.30 p.m. fil-Kamra tal-Kumitati fil-Palazz il-Belt, b'din l-agenda:-

Xogħol tal-Kamra.

14 ta' Novembru 2000 SKRIVAN TAL-KAMRA


LAQGĦA NRU.

L-Erbgħa, 15 ta' Novembru 2000

Il-Kumitat Permanenti dwar ix-Xogħol tal-Kamra ltaqa' fil-Palazz, il-Belt Valletta,

fil-5.36 p.m.

Mr Speaker, l-Onor Anton Tabone, ippresjeda.

PREŻENTI

Il-Viċi Prim Ministru u Ministru għall-Politika Soċjali, l-Onor Carmelo Abela, l-Onor Frederick Azzopardi, l-Onor Mario Galea u l-Onor Joe Mizzi.

Il-Minuti ta' Laqgħa Nru 35 li saret fit-30 ta' Ottubru 2000, kienu konfermati.

XOGĦOL TAL-KAMRA

L-Onor Mario Galea, f'isem il-Viċi Prim Ministru u Ministru għall-Politika Soċjali, informa lill-Kumitat li wara konsultazzjoni man-naħa ta' l-Oppożizzjoni, kien intlaħaq qbil dwar l-iskeda ta' seduti għad-diskussjoni ta' l-Estimi ta' Awtoritajiet u Korporazzjonijiet li jridu jiġu diskussi fil-Kamra u dwar is-seduti li fihom isir id-dibattitu dwar il-Budget 2001.

L-uniku tibdil li kien se jkun hemm mill-Iskeda provviżorja li kienet tqassmet kien li nhar il-Ġimgħa, 24 ta' Novembru minflok żewġ seduti se jkun hemm waħda biss fil-għaxija li fiha jiġu diskussi l-Estimi ta' l-Awtorita' ta' l-Ippjanar, filwaqt li nhar il-Ħamis, 30 ta' Novembru, ikun hemm seduta fil-għodu għad-diskussjoni dwar l-Estimi ta' l-Awtorita' Marittima ta' Malta, u seduta fil-għaxija għad-diskussjoni fuq l-Estimi ta' l-Awtorita' dwar it-Trasport Pubbliku.

Fuq punt imqajjem mill-Onor Joe Mizzi, in-naħa tal-Gvern informat lill-Kumitat li l-ħsieb tal-Gvern kien li possibbilment l-aħħar ġurnata tal-Parlament qabel ma jaġġorna għall-vaganzi tal-Milied tkun it-12 ta' Diċembru 2000.

Il-Kumitat għadda biex jiddiskuti diversi talbiet li kienu saru minn tliet stazzjonijiet differenti tat-televiżjoni għal trasmissjonijiet mill-Palazz fi żmien il-Budget.

Il-konklużjoni tad-diskussjoni kienet li fir-rigward ta' filming kellhom jiġu segwiti l-istess arranġamenti li saru fis-snin preċedenti.

Fis-6.02 p.m. il-Kumitat aġġorna għal data li kellha tiġi komunikata aktar tard.

SKRIVAN TAL-KAMRA


KUMITATI TAL-KAMRA TAD-DEPUTATI

KUMITAT DWAR L-AFFARIJIET SOĊJALI

AVVIŻ

Laqgħa Nru. 34

It-Tlieta, 21 ta' Novembru 2000 fis-7.00 p.m.

Il-Kumitat dwar l-Affarijiet Soċjali ser jiltaqa' nhar it-Tlieta, 21 ta' Novembru 2000 fis-7.00 p.m. fil-Kamra tal-Kumitati fil-Palazz il-Belt b'din l-aġenda:-

Servizzi fil-qasam ta' l-addictive behaviour - kontinwazzjoni.

14 ta' Novembru 2000 SKRIVAN TAL-KAMRA